type: legislation

text:
 |
 52013PC0075
 Pasiūlymas EUROPOS PARLAMENTO IR TARYBOS REGLAMENTAS dėl gaminių rinkos priežiūros, kuriuo iš dalies keičiamos Tarybos direktyvos 89/686/EEB ir 93/15/EEB, direktyvos 94/9/EB, 94/25/EB, 95/16/EB, 97/23/EB, 1999/5/EB, 2000/9/EB, 2000/14/EB, 2001/95/EB, 2004/108/EB, 2006/42/EB, 2006/95/EB, 2007/23/EB, 2008/57/EB, 2009/48/EB, 2009/105/EB, 2009/142/EB, 2011/65/ES, Europos Parlamento ir Tarybos reglamentas (ES) Nr. 305/2011, Reglamentas (EB) Nr. 764/2008 ir Reglamentas (EB) Nr. 765/2008 /* COM/2013/075 final - 2013/0048 (COD) */
 AIŠKINAMASIS MEMORANDUMAS
 1. PASIŪLYMO APLINKYBĖS
 Europos Sąjungai reikia kuo efektyviau
 veikiančios bendrosios rinkos, kad ekonomika galėtų atsigauti.
 Laisvas prekių judėjimas yra labiausiai išvystyta ir geriausiai
 įtvirtinta iš keturių pagrindinių laisvių, nustatytų
 Sutartimi dėl Europos Sąjungos veikimo (SESV) ir sudarančių
 vidaus rinkos pagrindą. Tačiau būtų pasipūtimas
 sakyti, kad viskas jau nuveikta. Iš tiesų daugumai gaminių galioja
 derinimo taisyklės[1],
 o kitais atvejais pakanka SESV užtikrinamų laisvo judėjimo
 nuostatų ir jas papildančio savitarpio pripažinimo principo.
 Tačiau net gera teisės aktų sistema veiksminga tik tiek, kiek
 leidžia jos naudotojai. Greta atsakingų ekonominės veiklos
 vykdytojų, pasirengusių derinti savo veiklos metodus ir turėti
 išlaidų dėl įstatymų laikymosi, visada atsiras
 prekiautojų, norinčių rinktis lengvesnį kelią ar
 tyčia nepaisyti taisyklių dėl greito uždarbio ar galimybės
 išeiti į priekį konkurencinėje kovoje.
 Ši nesąžininga komercinė veikla ne tik
 iškreipia bendrąją rinką ir padaro ją nepatrauklią
 prekiautojams, kuriuos norėtume skatinti, sumenkina jos veiksmingumą
 ir daro žalą vartotojams bei verslo įmonėms, bet ir kelia
 pavojų viešiesiems interesams, kuriuos saugo mūsų teisės
 aktai. Europos piliečiai ne tik neša sunkesnę finansinę
 naštą, bet ir susiduria su pavojų galinčiais kelti gaminiais.
 Kyla pavojų aplinkai. Gali būti pažeistas net viešasis saugumas.
 Šios problemos sprendimas – rinkos priežiūra.
 Viena monetos pusė – kokybiški teisės aktai, grindžiami patikimu rinkos
 poreikių įvertinimu, kita – rinkos priežiūra. Ji
 turėtų padėti nustatyti nesaugius ar kitokius žalingus gaminius,
 neleisti jiems patekti į rinką arba juos iš rinkos pašalinti, ir
 taikyti sankcijas nesąžiningiems ar net nusikalstantiems veiklos vykdytojams.
 Be to, tokia priežiūra taip pat turėtų turėti didelį
 atgrasomąjį poveikį.
 Rinkos priežiūra nebėra priderinta prie
 Sąjungos reglamentavimo sistemos naujovių. Bendrojoje rinkoje,
 kurioje produktai laisvai juda 27 (o kai kuriuose sektoriuose net 32)[2] šalių
 teritorijose, rinkos priežiūra turi būti vykdoma labai koordinuotai
 ir taip, kad būtų greitai reaguojama didžiulėje teritorijoje.
 Per pastarąjį dešimtmetį pasistūmėta į
 priekį, ypač įgyvendinant Europos Parlamento ir Tarybos
 direktyvą 2001/95/EB dėl bendros produktų saugos[3] (Bendros
 produktų saugos direktyvą arba tiesiog BGSD), kuri į
 nacionalinę teisę turėjo būti perkelta iki 2004 m., be to, 2010
 m. įsigaliojo Reglamentas (EB) Nr. 765/2008, nustatantis su
 gaminių prekyba susijusius akreditavimo ir rinkos priežiūros
 reikalavimus[4].
 Tačiau įvairiuose Sąjungos teisės aktuose (BGSD, Reglamente
 (EB) Nr. 765/2008 ir konkrečius sektorius reglamentuojančiuose
 Sąjungos derinamuosiuose aktuose) yra rinkos priežiūros
 taisyklių ir ekonominės veiklos vykdytojų prievolių
 sutapimų, kurie kelia neaiškumų ekonominės veiklos vykdytojams
 ir nacionalinėms institucijoms ir gerokai sumažina rinkos priežiūros
 veiklos Sąjungoje veiksmingumą.
 Šiuo pasiūlymu siekiama patikslinti ne maisto
 produktų rinkos priežiūros reglamentavimo sistemą. Juo BGSD,
 Reglamento (EB) Nr. 765/2008 ir daugelio sektorių veiklą
 reglamentuojančių Sąjungos derinamųjų aktų
 taisyklės sujungiamos į vieną teisinę priemonę,
 horizontaliai taikomą visiems sektoriams.
 Nacionalinių institucijų atliekama
 rinkos priežiūra daro didelį poveikį mažosioms ir
 vidutinėms įmonėms. Todėl į jų padėtį
 reikia atsižvelgti, ypač dėl veiksmų, kuriais gali būti
 padidinta administravimo našta.
 Pasiūlymas yra produktų saugos ir rinkos
 priežiūros aktų rinkinio dalis, į kurį taip pat įeina
 vartojimo gaminių saugos reglamento pasiūlymas (pakeičiantis
 BGSD) ir daugiametis rinkos priežiūros veiksmų 2013–2015 m.
 planas. Bendrosios rinkos akte (2011)[5]
 nustačius, kad iniciatyvos peržiūrėti BGSD ir sukurti
 daugiametį rinkos priežiūros veiksmų planą padės
 skatinti augimą ir kurti darbo vietas, Komisija pridėjo vieno bendro
 rinkos priežiūros reglamento pasiūlymą prie kitų
 dviejų iniciatyvų, kuriomis atsiliepiama į Europos Parlamento,
 pramonės suinteresuotųjų šalių ir viešojo administravimo
 institucijų raginimus. 2012 m. priimtame II bendrosios rinkos akte[6]
 patvirtinama, kad produktų saugos ir rinkos priežiūros aktų
 rinkinys yra pagrindinė priemonė, kuria siekiama „didinti ES
 cirkuliuojančių gaminių saugą, labiau derinant gaminių
 saugos ir rinkos priežiūros taisykles ir užtikrinant jų
 laikymąsi“.
 2. KONSULTACIJŲ SU SUINTERESUOTOSIOMIS
 ŠALIMIS IR POVEIKIO VERTINIMO REZULTATAI
 2009–2011 m. Komisija viešai ir intensyviai
 konsultavosi dėl BGSD peržiūros (išsamiau tai aptariama vartojimo
 gaminių saugos reglamento pasiūlyme). Viena iš pagrindinių
 sričių susijusi su bendradarbiavimo ir koordinavimo rinkos
 priežiūros srityje gerinimu, įskaitant RAPEX veikimą.
 Vienas iš pasiūlymų, pateiktų per
 viešas konsultacijas ir dialogą su suinteresuotosiomis šalimis – rinkos
 priežiūros taisykles perkelti iš BGSD į naują atskirą
 rinkos priežiūros reglamentą, kuris bus parengtas ir priimtas kartu
 su pasiūlymu peržiūrėti BGSD.
 Tad Komisijos parengtas poveikio vertinimas apima
 ir su BGSD peržiūra, ir su šiuo pasiūlymu susijusius aspektus.
 2012 m. rugsėjo mėn. Komisijos
 poveikio vertinimo valdyba pateikė teigiamą nuomonę.
 3. TEISINIAI PASIŪLYMO ASPEKTAI
 Pagrindinės sudedamosios dalys
 Svarbiausias naujojo reglamento tikslas yra iš
 esmės supaprastinti Sąjungos rinkos priežiūrą, kad ji
 būtų naudingesnė pagrindiniams naudotojams: rinkos
 priežiūros institucijoms ir ekonominės veiklos vykdytojams. Šiuo metu
 įvairioms gaminių kategorijoms taikomi skirtingi gaminio vertinimo
 reikalavimai ir procedūros. Rinkos priežiūros institucijos turėtų
 turėti galimybę be papildomų sunkumų dirbti savo darbą
 – vertinti gaminių keliamą riziką – ir veiksmingai skleisti savo
 darbo rezultatus.
 Naujajame reglamente nebebus dubliavimosi ir
 spragų, juo kiek įmanoma sumažinamas poreikis priskirti gaminius konkrečioms
 kategorijoms ir į jį įtraukiama kuo daugiau visiems gaminiams
 taikomų taisyklių bei procedūrų. Tai leis dar nuosekliau
 taikyti rinkos priežiūros taisykles visose valstybėse narėse,
 užtikrinti geresnę vartotojų ir kitų naudotojų
 apsaugą, sukurti vienodesnes prekybos sąlygas visiems ekonominės
 veiklos vykdytojams, sumažinti administravimo naštą ir paskatinti rinkos
 priežiūros institucijas keistis informacija bei darbais. Ekonominės
 krizės kontekste tai ypač svarbu – tai atsakas į poreikį
 padaryti vidaus prekių rinką veiksmingesnę ir
 konkurencingesnę.
 ·
 Teisės aktų dėl rinkos
 priežiūros skaičiaus sumažinimas
 Iš pirmo žvilgsnio šis tikslas atrodo beveik
 dekoratyvinis, bet šiuo metu rinkos priežiūrą reglamentuojančios
 taisyklės yra pasklidusios BGSD, Reglamente Nr. 765/2008 ir
 įvairiuose konkretiems sektoriams taikomuose teisės aktuose (kuriuose
 vis dažniau remiamasi Sprendimo Nr. 768/2008 nuostatomis). Dėl šios
 trijų lygmenų sistemos kyla problemų ir rinkos priežiūros
 institucijoms, ir ekonominės veiklos vykdytojams; ją tiesiogiai
 kritikavo Europos Parlamentas. Naujasis reglamentas taps vieno lygmens sistema,
 kurią sudarys į vieną teisės aktą perkeltos visos
 rinkos priežiūros taisyklės. Jis gali būti papildytas
 konkretiems sektoriams skirtomis taisyklėmis, išdėstytomis
 atitinkamuose Sąjungos derinamuosiuose teisės aktuose.
 ·
 Dabartinės sistemos dubliavimosi
 panaikinimas
 Reglamentas Nr. 765/2008 ir konkretiems sektoriams
 taikomi teisės aktai galioja visiems suderintiems gaminiams,
 nepriklausomai nuo to, ar jie skirti vartotojams, ar profesionaliesiems
 naudotojams (ir ar gali būti jų naudojami). BGSD galioja visiems, ir
 suderintiems, ir nesuderintiems vartojimo produktams. Akivaizdu, jog
 taisyklės dubliuojamos kalbant apie suderintus gaminius, kurie skirti vartotojams
 ar gali būti jų naudojami. Šiuo metu galiojančiose sistemoje
 šią problemą mėginama spręsti sudėtingomis lex
 specialis nuostatomis, tačiau sprendimas nelaikomas tinkamu.
 Naujajame rinkos priežiūros reglamente
 kalbant apie rinkos priežiūrą nebeskiriami vartojimo ir
 profesionaliųjų naudotojų gaminiai. Be to, vengiama skirti
 suderintus ir nesuderintus gaminius, išskyrus tuos atvejus, kai tai
 neišvengiama dėl tam tikrų konkrečių nuostatų taikymo.
 Kiek įmanoma, visiems gaminiams taikomos tos pačios taisyklės.
 ·
 RAPEX ir Sąjungos vertinimo
 procedūrų sujungimas
 Šiuo metu – kartais lygiagrečiai – taikomos
 dvi atskiros procedūros, pagal kurias valstybės narės privalo
 pranešti Komisijai ir kitoms valstybėms narėms apie tam tikrus
 nacionalinio lygmens rinkos priežiūros veiksmus. Tai ypač keblu,
 susidūrus su aukščiau minėtu gaminių kategorijų
 dubliavimusi. Pagal naująjį reglamentą abi procedūros
 sklandžiai sujungiamos į vieną, ir apie konkrečius įvykius
 pranešama iškart ir kitoms valstybėms narėms, ir Komisijai (naudojantis
 patikrinta skubaus keitimosi informacija sistema RAPEX arba rinkos
 priežiūros informacinė ryšių sistema konkrečiais reglamente
 numatytais atvejais).
 Jei valstybės narės nesutaria dėl
 vienos iš jų taikomų veiksmų dėl gaminių, kuriems
 galioja konkretiems sektoriams taikomi Sąjungos derinamieji teisės
 aktai, pasiūlymas suteikia Komisijai įgaliojimus spręsti, ar
 pirmos pranešusios apie įvykį valstybės narės veiksmai buvo
 pagrįsti, būtini ir proporcingi, ir ar kitos valstybės
 narės turėtų veikti taip pat bendrosios rinkos labui. Tokiu
 būdu rinkos priežiūros procesas gali būti neabejotinai
 užbaigtas. Tai netaikoma gaminiams, kuriems negalioja konkretiems sektoriams
 taikomi Sąjungos derinamieji teisės aktai, nes šio sprendimo negalima
 priimti neatsižvelgiant į esminius šiais teisės aktais nustatytus
 reikalavimus tokiems gaminiams.
 Skubos atvejais Komisija įgaliota taikyti
 laikinas ar nuolatines priemones, reikalaujančias nuoseklių visos ES
 veiksmų pašalinti didelę riziką keliančius gaminius, jei
 rizika negali būti tinkamai panaikinta vienoje ar keliose valstybėse
 narėse.
 ·
 Prieinamesni ir patogesni naudoti teisės
 aktai
 Šiuo metu galiojančios rinkos priežiūros
 nuostatos ne tik yra pasklidusios trijuose ES teisės aktų lygmenyse
 (o kalbant apie direktyvas, ir nacionalinėse įgyvendinimo
 priemonėse), bet ir nėra grindžiamos chronologine įvykių
 seka – rinkos priežiūros institucijų veikla nustatant galimą
 pavojų keliantį gaminį, rizikos vertinimu, ekonominės
 veiklos vykdytojų įtraukimu, nacionalinių institucijų veiksmais,
 pranešimu kitoms valstybėms narėms ir galiausiai galimais visų
 Sąjungos valstybių narių veiksmais, o prireikus – Komisijos
 vertinimu ir sprendimu Sąjungos lygmeniu. Rinkos priežiūros
 institucijos ir ekonominės veiklos vykdytojai šiuo metu turi ieškotis
 teisės aktuose tiesiogiai jiems taikomų nuostatų.
 Naujajame reglamente visas rinkos priežiūros
 veikimo procesas išdėstomas chronologiškai, nuoseklia seka. Tai
 įvykių grandinė, kuriai visuose etapuose priklauso atitinkamos
 teisingumo teisės aspektų nuostatos, informacijos skelbimas,
 pranešimas apie įvykį ir t. t. Tuo būdu teisės aktai
 padaromi daug prieinamesniais, lengvesniais naudoti ir dėl to
 veiksmingesniais.
 Teisinis pagrindas
 Pasiūlymas grindžiamas Sutarties dėl
 Europos Sąjungos veikimo 33, 114 ir 207 straipsniais.
 Subsidiarumas
 Rinkos priežiūra – tai veikla, kurią
 atlieka Sąjungos valstybės narės. Tai nepasikeis. Tačiau
 kad rinkos priežiūra būtų veiksminga, ji turi būti
 vieningai vykdoma visoje Sąjungoje. Jei rinkos priežiūra vienose
 Sąjungos teritorijose bus griežtesnė, o kitose – švelnesnė, tai
 leis susiformuoti silpnosioms rinkos priežiūros vietoms, keliančioms
 pavojų viešajam interesui ir sukuriančioms nesąžiningas prekybos
 sąlygas. Be to, dažniausiai įvairiems viešiesiems interesams, kuriuos
 teisės aktais stengiasi ginti Sąjunga, pavojų kelia gaminiai,
 įvežami į Sąjungą iš trečiųjų šalių.
 Rinkos priežiūra turi gerai veikti palei visas Sąjungos išorės
 sienas.
 Todėl reikia Sąjungos teisės
 aktų, kuriais nustatomi vieningi atliktinų veiksmų, paskirstytinų
 išteklių ir rinkos priežiūros institucijų įgaliojimų
 bei pareigų reikalavimai. Taip pat reikia užtikrinti rinkos
 priežiūros institucijų bendradarbiavimą ir jų veiklos
 koordinavimą, sukuriant priemones šiai veiklai atlikti ir ją
 lengvinti. Sąjungos lygmeniu reikia spręsti ir sankcijų,
 finansavimo ir ataskaitų klausimus.
 Proporcingumas
 Laikantis proporcingumo principo, siūlomais
 pakeitimais neviršijama to, kas būtina nurodytiems tikslams pasiekti. Šiuo
 reglamentu padarytais pakeitimais nei pramonei, nei administravimo
 institucijoms nepridedama nereikalingos naštos ir nedidinamos išlaidos,
 ypač atsižvelgiant į mažąsias ir vidutines įmones. Daug
 esamos teisės aktų sistemos pakeitimų susiję su jos aiškumo
 ir funkcionalumo gerinimu; nepateikiama svarbių naujų
 reikalavimų, galinčių turėti poveikio išlaidoms.
 Pakeitimų, galinčių paveikti naštą ar išlaidas, poveikio
 analizė leido spręsti, kad tai proporcingiausi nustatytų
 problemų sprendimo būdai.
 4. POVEIKIS BIUDŽETUI
 Poveikis biudžetui jau numatytas esamose ar
 siūlomose programose ir dera su Komisijos pasiūlymu dėl naujos
 daugiametės finansinės programos. Iniciatyva bus finansuojama
 perskirstant esamus išteklius. Išsami informacija pateikiama prie šio
 pasiūlymo pridedamoje finansinėje pažymoje.
 2013/0048 (COD)
 Pasiūlymas
 EUROPOS PARLAMENTO IR TARYBOS REGLAMENTAS
 dėl gaminių rinkos priežiūros,
 kuriuo iš dalies keičiamos Tarybos direktyvos 89/686/EEB ir 93/15/EEB,
 direktyvos 94/9/EB, 94/25/EB, 95/16/EB, 97/23/EB, 1999/5/EB, 2000/9/EB, 2000/14/EB,
 2001/95/EB, 2004/108/EB, 2006/42/EB, 2006/95/EB, 2007/23/EB, 2008/57/EB, 2009/48/EB,
 2009/105/EB, 2009/142/EB, 2011/65/ES, Europos Parlamento ir Tarybos reglamentas
 (ES) Nr. 305/2011, Reglamentas (EB) Nr. 764/2008 ir Reglamentas (EB)
 Nr. 765/2008
 (Tekstas svarbus EEE)
 EUROPOS PARLAMENTAS IR EUROPOS
 SĄJUNGOS TARYBA,
 atsižvelgdami į Sutartį dėl
 Europos Sąjungos veikimo, ypač į jos 33, 114 ir 207 straipsnius,
 atsižvelgdami į Europos Komisijos
 pasiūlymą,
 perdavus įstatymo galią
 turinčio teisės akto projektą nacionaliniams parlamentams,
 atsižvelgdami į Europos ekonomikos ir
 socialinių reikalų komiteto nuomonę[7],
 pasikonsultavę su Europos duomenų
 apsaugos priežiūros pareigūnu,
 laikydamiesi įprastos
 teisėkūros procedūros,
 kadangi:
 (1) siekiant garantuoti
 laisvą gaminių judėjimą Sąjungoje, būtina
 užtikrinti, kad jie atitiktų reikalavimus, kuriais itin saugomi tokie
 viešieji interesai, kaip antai sveikata ir sauga apskritai, sveikata ir sauga
 darbe, vartotojų apsauga, aplinkosauga ir viešasis saugumas. Griežtas šių
 reikalavimų vykdymo užtikrinimas yra svarbus siekiant tinkamai apsaugoti
 minėtus interesus ir užtikrinti sąžiningos konkurencijos
 Sąjungos prekių rinkoje sąlygas. Todėl reikalingos rinkos
 priežiūros ir iš trečiųjų šalių į
 Sąjungą įvežamų gaminių kontrolės taisyklės;
 (2) šiuo reglamentu nustatyta
 rinkos priežiūros veikla neturėtų būti tiesiog nukreipta
 į sveikatos apsaugą ir saugą, bet taikoma ir užtikrinant
 Sąjungos teisės aktų, kuriais siekiama apsaugoti kitus
 viešuosius interesus, vykdymą, pvz., reglamentuojant matavimų tikslumą,
 elektromagnetinį suderinamumą ir energijos naudojimo efektyvumą;
 (3) būtina nustatyti
 bendrą su rinkos priežiūra susijusių taisyklių ir
 principų sistemą, kuri neturėtų poveikio galiojančiais
 Sąjungos teisės aktais nustatytoms esminėms taisyklėms,
 kurių tikslas – viešųjų interesų, kaip antai sveikata ir
 sauga, vartotojų apsauga ir aplinkosauga, apsauga, ir būtų
 siekiama pagerinti jų taikymą;
 (4) 2008 m. liepos 9 d.
 Europos Parlamento ir Tarybos reglamentas (EB) Nr. 765/2008, nustatantis
 su gaminių prekyba susijusius akreditavimo ir rinkos priežiūros
 reikalavimus[8],
 buvo priimtas siekiant nustatyti rinkos priežiūros sistemą, kuria
 būtų papildytos ir dar labiau pagrįstos galiojančios
 Sąjungos derinamųjų teisės aktų nuostatos, susijusios
 su rinkos priežiūra ir tų nuostatų vykdymo užtikrinimu;
 (5) siekiant užtikrinti
 Sąjungos derinamųjų teisės aktų vykdymo užtikrinimo
 vienodumą ir nuoseklumą, Reglamentu (EB) Nr. 765/2008 sukurta
 Sąjungos rinkos priežiūros sistema ir nustatyti būtiniausi
 reikalavimai, atsižvelgiant į valstybėms narėms nustatytus
 tikslus ir administracinio bendradarbiavimo sistemą, įskaitant
 valstybių narių keitimąsi informacija;
 (6) 2001 m. gruodžio 3 d.
 Europos Parlamento ir Tarybos direktyva 2001/95/EB dėl bendros
 gaminių saugos[9]
 nustatytos taisyklės, kuriomis siekiama užtikrinti gaminių, kurie yra
 skirti vartotojams arba gali būti jų naudojami, saugą. Reglamentu (EB) Nr. 765/2008
 rinkos priežiūros institucijoms palikta galimybė imtis
 konkretesnių priemonių, numatytų pagal tą direktyvą;
 (7) 2011 m. kovo 8 d.
 Europos Parlamento rezoliucijoje dėl bendros gaminių saugos
 direktyvos peržiūros ir rinkos priežiūros[10]
 tvirtinama, kad vienintelis būdas, kaip turėti visiems gaminiams
 taikomą vieną bendrą rinkos priežiūros sistemą, yra
 vienas bendras reglamentas, todėl Komisija raginama nustatyti visiems
 gaminiams bendrą rinkos priežiūros sistemą, pagrįstą
 vienu aktu, į kurį būtų įtraukta Direktyva 2001/95/EB
 ir Reglamentas (EB) Nr. 765/2008;
 (8) todėl šiuo reglamentu
 Reglamento (EB) Nr. 765/2008, Direktyvos 2001/95/EB ir kelių
 konkrečius sektorius reglamentuojančių Sąjungos
 derinamųjų teisės aktų, susijusių su rinkos
 priežiūra, nuostatos turėtų būti įtrauktos į
 vieną atskirą reglamentą, kuris reglamentuotų tiek
 suderintų, tiek nesuderintų Sąjungos teisės aktų
 sričių gaminius, nesvarbu, ar jie skirti vartotojams ar
 profesionaliesiems naudotojams, ar gali būti jų naudojami;
 (9) gaminiams ir maisto
 grandinės procesams taikomi Sąjungos teisės aktai, visų
 pirma 2004 m. balandžio 29 d. Europos Parlamento ir Tarybos
 reglamentas (EB) Nr. 882/2004 dėl oficialios kontrolės, kuri
 atliekama siekiant užtikrinti, kad būtų įvertinama, ar laikomasi
 pašarus ir maistą reglamentuojančių teisės aktų,
 gyvūnų sveikatos ir gerovės taisyklių[11], kuriuo
 nustatoma visapusiška oficialios kontrolės ir kitų oficialių
 veiksmų, kuriais siekiama patikrinti atitiktį pašarų ir maisto
 įstatymams, gyvūnų sveikatos ir gerovės, genetiškai
 modifikuotų organizmų, augalų sveikatos ir augalų
 dauginamosios medžiagos, augalų apsaugos produktų ir pesticidų
 taisyklėms, atlikimo sistema. Todėl
 šios sritys neturėtų patekti į šio reglamento taikymo
 sritį;
 (10) Sąjungos teisės
 aktuose dėl vaistų, medicinos prietaisų, in vitro
 diagnostinių medicinos prietaisų ir žmogiškųjų
 medžiagų pateiktos specialios nuostatos, kuriomis siekiama užtikrinti
 saugą po jų pateikimo rinkai, visų pirma atsižvelgiant į
 budrumo ir rinkos priežiūros sistemas konkrečiuose sektoriuose. Todėl tie gaminiai taip pat
 neturėtų patekti į šio reglamento taikymo sritį, išskyrus
 jo nuostatas dėl gaminių, įvežamų į Sąjungos
 rinką, kontrolės, kurios turėtų būti taikomos, jeigu
 kituose Sąjungos teisės aktuose nebus specialių nuostatų,
 susijusių su išorės sienų kontrolės organizavimu;
 (11) 2010 m. birželio 16 d.
 Europos Parlamento ir Tarybos direktyva 2010/35/ES dėl
 gabenamųjų slėginių įrenginių[12] taikoma
 ne tik naujiems gabenamiesiems slėginiams įrenginiams, kai juos
 ketinama tiekti rinkai, bet ir tam tikriems kitiems gabenamiesiems
 slėginiams įrenginiams, kai atliekamas jų periodiškas
 tikrinimas, tarpinis tikrinimas bei išimtiniai patikrinimai ir kai jie yra
 naudojami. Joje numatytas specialus
 ženklas Pi ir Sąjungos apsaugos procedūra bei specialios
 procedūros, kaip elgtis, kai riziką nacionaliniu lygiu kelia
 gabenamieji slėginiai įrenginiai, kai riziką sveikatai ir saugai
 kelia reikalavimus atitinkantys gabenamieji slėginiai įrenginiai ir
 formalios neatitikties atveju. Todėl
 šiame reglamente nustatytos Sąjungoje esančių gaminių
 kontrolės procedūros neturėtų būti taikomos
 gabenamiesiems slėginiams įrenginiams, kuriems taikoma Direktyva 2010/35/ES;
 (12) šiuo reglamentu
 turėtų būti nustatyta visapusiška rinkos priežiūros
 Sąjungoje sistema. Juo
 turėtų būti nustatyti gaminiai, kurie patenka į reglamento
 taikymo sritį ir kurie į ją nepatenka, valstybių narių
 prievolė organizuoti ir vykdyti rinkos priežiūrą, reikalavimas,
 kad jos paskirtų rinkos priežiūros institucijas ir nustatytų
 jų įgaliojimus bei pareigas, ir valstybių narių
 atsakomybė už bendrųjų ir konkrečių sektorių
 rinkos priežiūros programų nustatymą;
 (13) kai kuriuose Sąjungos
 derinamuosiuose teisės aktuose pateiktos nuostatos dėl rinkos
 priežiūros ir apsaugos sąlygų. Jos gali būti grindžiamos
 pavyzdinėmis rinkos priežiūros ir apsaugos sąlygų
 nuostatomis, pateiktomis 2008 m. liepos 9 d. Europos Parlamento ir
 Tarybos sprendime Nr. 768/2008/EB dėl bendrosios gaminių
 pardavimo sistemos[13]. Šiame reglamente
 turėtų būti pateiktos visos rinkos priežiūros nuostatos,
 taikomos į jos taikymo sritį patenkantiems gaminiams. Todėl į šį
 reglamentą turėtų būti įtrauktos pavyzdinės
 rinkos priežiūros ir apsaugos sąlygų nuostatos, pateiktos
 Sprendime Nr. 768/2008/EB. Galiojančių Sąjungos derinamųjų teisės
 aktų nuostatos dėl rinkos priežiūros ir apsaugos
 sąlygų, nepriklausomai nuo to, ar jos buvo parengti prieš priimant
 Sprendimą Nr. 768/2008/EB, ar remiantis jo pavyzdinėmis
 nuostatomis, turėtų būti išbraukti iš tų
 derinamųjų teisės aktų, nebent dėl konkrečių
 priežasčių, susijusių su sektoriais, jas reikėtų palikti. Apsaugos sąlygų
 taikymo išimtys turėtų būti numatytos gaminiams, kuriems
 taikomas 2006 m. gruodžio 18 d. Europos Parlamento ir
 Tarybos reglamentas (EB) Nr. 1907/2006 dėl cheminių
 medžiagų registracijos, įvertinimo, autorizacijos ir apribojimų
 (REACH), tam tikrai armatūrai, kuriai taikoma 2009 m. lapkričio 30
 d. Europos Parlamento ir Tarybos direktyva 2009/142/EB, tam tikrai
 slėginei įrangai, kuriai taikoma 1997 m. gegužės 29 d.
 Europos Parlamento ir Tarybos direktyva 97/23/EB ir paprastiems slėginiams
 indams, kuriems taikoma 2009 m. rugsėjo 16 d. Europos Parlamento
 ir Tarybos direktyva 2009/105/EB;
 (14) kad visas rinkos
 priežiūros procesas būtų skaidrus ir rinkos priežiūros
 institucijoms ir ekonominės veiklos vykdytojams lengvai suprantamas,
 reglamente chronologine tvarka reikėtų aiškiai nurodyti to proceso
 etapus – nuo tos akimirkos, kai rinkos priežiūros institucijos nustato
 jų nuomone riziką keliantį gaminį, iki nustatytos rizikos
 įvertinimo, taisomųjų veiksmų, kurių per
 nustatytą laiką turi imtis atitinkamas ekonominės veiklos
 vykdytojas, ir priemonių, kurių imasi pačios rinkos
 priežiūros institucijos, kai ekonominės veiklos vykdytojai nepaiso
 reikalavimų arba reikia veikti skubiai;
 (15) rinkos priežiūra
 turėtų būti pagrįsta gaminio keliamos rizikos vertinimu,
 atsižvelgiant į visus susijusius duomenis. Jeigu gaminys, kuriam taikomi esminius reikalavimus, susijusius su tam
 tikrų viešųjų interesų apsauga, nustatantys Sąjungos
 derinamieji teisės aktai, atitinka tuos esminius reikalavimus, jis
 turėtų būti laikomas nekeliančiu rizikos;
 (16) jeigu gaminys, kuriam taikomi
 Sąjungos derinamieji teisės aktai, kuriais nustatomi ne esminiai
 reikalavimai, o siekiama užtikrinti tam tikrų viešųjų
 interesų apsaugą, atitinka tuos teisės aktus, jis
 turėtų būti laikomas nekeliančiu rizikos minėtiems
 viešiesiems interesams;
 (17) atitinkamai gaminys, kuriam
 netaikomi Sąjungos derinamieji teisės aktai, tačiau taikomos
 nacionalinės taisyklės dėl asmenų sveikatos ir saugos arba Europos
 Sąjungos oficialiajame leidinyje nurodyti Europos standartai,
 turėtų būti laikomas nekeliančiu rizikos sveikatai ir
 saugai;
 (18) taikant šį
 reglamentą rizikos vertinimas turėtų būti atliekamas
 siekiant nustatyti gaminius, kurie gali turėti neigiamo poveikio
 [Reglamentu (ES) Nr. xxxx (dėl vartojimo gaminių saugos)]
 saugomiems viešiesiems interesams, konkrečius sektorius
 reglamentuojantiems Sąjungos derinamiesiems teisės aktams ir kitiems
 Sąjungos teisės aktams dėl gaminių, kuriems taikomas šis
 reglamentas. Į
 jį reikėtų įtraukti duomenis, jei jų yra, apie
 susijusio gaminio keliamą ir pasireiškusią riziką. Taip pat reikėtų
 atsižvelgti į visas priemones, kurių susiję ekonominės
 veiklos vykdytojai galėjo imtis siekdami sumažinti riziką. Reikėtų atsižvelgti
 į didesnį vartotojų pažeidžiamumą, palyginti su
 profesionaliaisiais naudotojais, o taip pat į didesnį tam tikrų
 kategorijų vartotojų pažeidžiamumą, kaip antai vaikų,
 pagyvenusių žmonių arba neįgaliųjų;
 (19) ne Sąjungos kilmės
 naujus ir panaudotus gaminius rinkai galima pateikti tik po to, kai jie
 išleidžiami į laisvą apyvartą. Sąjungos išorės sienos turi būti veiksmingai
 kontroliuojamos, siekiant sustabdyti gaminių, kurie pateikti Sąjungos
 prekių rinkai gali kelti riziką, išleidimą, kol rinkos
 priežiūros institucijos jų neįvertins ir nepateiks galutinio
 sprendimo;
 (20) todėl už į
 Sąjungos rinką įvežamų gaminių kontrolę
 atsakingų institucijų pareiga atlikti tinkamo masto patikrinimus
 padeda užtikrinti saugesnę Sąjungos gaminių rinką. Siekiant užtikrinti tokio tikrinimo
 veiksmingumą, reikėtų pagerinti tų institucijų ir
 rinkos priežiūros institucijų bendradarbiavimą ir keitimąsi
 informacija apie riziką keliančius gaminius;
 (21) rinkos priežiūros
 institucijoms turėtų būti suteikti įgaliojimai sunaikinti
 gaminius, padaryti juos netinkamais naudoti arba pareikalauti, kad juos
 sunaikintų atitinkamas ekonominės veiklos vykdytojas, jeigu, jų
 nuomone, tokia priemonė yra būtina ir proporcinga, siekiant
 užtikrinti, kad tokios prekės nebekeltų rizikos;
 (22) už gaminių,
 įvežamų į Sąjungą, kontrolę atsakingos
 institucijos, remdamosi šiuo reglamentu, neturėtų laikinai neleisti
 arba drausti į laisvą apyvartą išleisti gaminius, kuriuos
 asmeniniais, nekomerciniais tikslais į Sąjungą importuoja juos
 fiziškai turintys asmenys;
 (23) turi būti sukurta
 veiksminga, sparti ir tiksli valstybių narių keitimosi informacija
 tarpusavyje ir su Komisija sistema. Todėl
 būtina numatyti veiksmingas tokio keitimosi informacija priemones. Sąjungos skubaus keitimosi informacija
 sistema (RAPEX) įrodė esanti veiksminga ir efektyvi. RAPEX sistema sudaro sąlygas visoje
 Sąjungoje imtis priemonių prieš gaminius, kurie kelia riziką už
 kurios nors vienos valstybės narės teritorijos ribų. Siekiant išvengti nereikalingo dubliavimosi, ši
 sistema turėtų būti naudojama siunčiant visus šiuo
 reglamentu nustatytus perspėjimus apie riziką keliančius
 gaminius;
 (24) siekiant visoje Sąjungoje
 užtikrinti nuoseklią ir ekonomiškai efektyvią rinkos
 priežiūrą, taip pat būtina sukurti gerai struktūriškai
 parengtą, visapusišką archyvavimo ir valstybių narių
 keitimosi visa susijusia informacija apie šios srities šalių veiklą
 priemonę, įskaitant šiuo reglamentu nustatytų pranešimų
 nuorodas, kad būtų galima sukurti išsamią rinkos priežiūros
 duomenų bazę. Komisija sukūrė rinkos priežiūros informacine ryšių
 sistema vadinamą ir šiems tikslams pritaikytą duomenų bazę,
 kuri ir turi būti tam naudojama;
 (25) atsižvelgiant į
 Sąjungos prekių rinkos dydį ir į tai, kad joje nėra
 vidaus sienų, valstybių narių rinkos priežiūros
 institucijos privalo norėti ir sugebėti veiksmingai bendradarbiauti
 viena su kita ir koordinuoti bendrą paramą ir veiksmus. Todėl turėtų būti nustatyti
 tarpusavio pagalbos būdai;
 (26) siekiant palengvinti į
 Sąjungos rinką iš trečiųjų šalių
 įvežamų gaminių rinkos priežiūrą, šiuo reglamentu
 turėtų būti nustatytas valstybių narių rinkos
 priežiūros institucijų ir tų šalių institucijų
 bendradarbiavimo pagrindas;
 (27) reikėtų įkurti
 Europos rinkos priežiūros forumą, sudarytą iš rinkos
 priežiūros institucijų atstovų. Forumas turėtų suteikti galimybę įtraukti visus
 suinteresuotuosius subjektus, įskaitant profesines organizacijas ir vartotojų
 organizacijas, kad būtų pasinaudota turima informacija apie rinkos
 priežiūrą, nustatant, įgyvendinant ir atnaujinant rinkos
 priežiūros programas;
 (28) Komisija turėtų
 remti rinkos priežiūros institucijų bendradarbiavimą ir
 dalyvauti forume. Reglamentu turėtų
 būti nustatytos forumo funkcijos. Forumo susitikimus turėtų rengti vykdomasis sekretoriatas,
 kuris teiktų ir kitą paramą savo funkcijas vykdančiam
 forumui;
 (29) kai tinkama, turėtų
 būti įsteigtos etaloninės laboratorijos, kad būtų
 galima konsultuotis su ekspertais, gauti nešališkų patarimų
 techniniais klausimais ir atlikti rinkos priežiūros tikslais būtinus
 gaminių tyrimus;
 (30) šiuo reglamentu
 turėtų būti užtikrinta pusiausvyra tarp skaidrumo visuomenei
 pateikiant kuo daugiau informacijos ir konfidencialumo, pvz., saugant asmens
 duomenis, komercines paslaptis arba tyrimų duomenis, vadovaujantis
 konfidencialumo taisyklėmis, nustatytomis galiojančiais šalių
 įstatymais arba, Komisijos atveju, 2001 m. gegužės 30 d.
 Europos Parlamento ir Tarybos reglamentu (EB) Nr. 1049/2001 dėl
 galimybės visuomenei susipažinti su Europos Parlamento, Tarybos ir
 Komisijos dokumentais[14]; taikant šį
 reglamentą taikomi 1995 m. spalio 24 d. Europos Parlamento ir Tarybos
 direktyva (95/46/EB) dėl asmenų apsaugos tvarkant asmens duomenis ir
 dėl laisvo tokių duomenų judėjimo[15] ir 2000 m.
 gruodžio 18 d. Europos Parlamento ir Tarybos reglamentas (EB) Nr. 45/2001
 dėl asmenų apsaugos Bendrijos institucijoms ir įstaigoms
 tvarkant asmens duomenis ir laisvo tokių duomenų judėjimo[16];
 (31) kompetentingų
 institucijų informacijai, kuria jos keičiasi, turėtų
 būti taikomos griežčiausios konfidencialumo ar profesinės
 paslapties užtikrinimo garantijos ir ji turėtų būti tvarkoma
 taip, kad nebūtų pakenkta tyrimams ir ekonominės veiklos
 vykdytojų reputacijai;
 (32) valstybės narės
 turėtų numatyti teisių gynimo kompetentinguose teismuose
 priemones, kai institucijos imasi ribojamųjų priemonių;
 (33) valstybės narės
 turėtų nustatyti taisykles dėl sankcijų, taikomų
 pažeidus šio reglamento nuostatas, ir užtikrinti, kad šios taisyklės
 būtų taikomos. Minėtos sankcijos privalo būti veiksmingos, proporcingos ir
 atgrasomos;
 (34) rinkos priežiūra bent iš
 dalies turėtų būti finansuojama iš ekonominės veiklos
 vykdytojų renkamais mokesčiais, kai rinkos priežiūros institucijos
 tuos mokesčius renka už tai, kad būtų imtasi taisomųjų
 veiksmų, arba kai institucijos tų veiksmų privalo imtis
 pačios;
 (35) siekiant šio reglamento
 tikslų, Sąjunga turėtų prisidėti lėšomis prie
 rinkos priežiūros srities politikos priemonėms įgyvendinti
 būtinos veiklos, pvz., rengti gaires ir jas atnaujinti, parengiamosios ar
 papildomos veiklos, susijusios su Sąjungos teisės aktų
 įgyvendinimu, ir techninės pagalbos bei bendradarbiavimo su
 trečiosiomis šalimis programų, taip pat politikos stiprinimo Sąjungos
 ir tarptautiniu lygiu;
 (36) Sąjungos lėšos
 organizacijoms turėtų būti skirtos atsižvelgiant į
 finansuotinos veiklos pobūdį ir remiantis 2012 m. spalio 25 d.
 Europos Parlamento ir Tarybos reglamentu (ES, Euratomas) Nr. 966/2012
 dėl Sąjungos bendrajam biudžetui taikomų finansinių
 taisyklių[17],
 visų pirma ERPF vykdomojo sekretoriato paramai;
 (37) siekiant užtikrinti vienodas
 šio reglamento įgyvendinimo sąlygas, Komisijai turėtų
 būti suteikti įgyvendinimo įgaliojimai, susiję su
 valstybių narių taikytomis ir praneštomis nacionalinėmis
 priemonėmis, susijusiomis su gaminiais, kuriems taikomi Sąjungos
 derinamieji teisės aktai, ir su Sąjungos etaloninių
 laboratorijų įsteigimu;
 (38) siekiant užtikrinti vienodas
 šio reglamento įgyvendinimo sąlygas, Komisijai turėtų
 būti suteikti įgyvendinimo įgaliojimai, susiję su tikrinimo
 sąlygomis, atsižvelgiant į konkrečias gaminių kategorijas
 arba sektorius, įskaitant atliekamų patikrų mastą ir
 tikrinamų pavyzdžių tinkamumą. Be to, turėtų būti
 suteikti įgyvendinimo įgaliojimai, susiję su ekonominės
 veiklos vykdytojų informacijos teikimo rinkos priežiūros
 institucijoms sąlygomis ir vienodų sąlygų, kuriomis
 nustatoma, kokiais atvejais šios informacijos nereikia teikti, nustatymu. Įgyvendinimo įgaliojimai taip pat
 turėtų būti suteikti dėl keitimosi informacija naudojant
 RAPEX sistemą sąlygų ir procedūrų ir dėl
 laikinųjų ar nuolatinių pardavimo apribojimų nustatymo
 didelę riziką keliantiems gaminiams, kai tinkama, nurodant reikiamas
 kontrolės priemones, kurių valstybės narės turi imtis, kad
 jų įgyvendinimas būtų veiksmingas, kai kitais Sąjungos
 teisės aktais nenumatyta speciali susijusios rizikos pašalinimo
 procedūra. Tokiais
 įgaliojimais turėtų būti naudojamasi pagal Europos
 Parlamento ir Tarybos reglamentą (ES) Nr. 182/2011, kuriuo nustatomos
 valstybių narių vykdomos Komisijos naudojimosi įgyvendinimo
 įgaliojimais kontrolės mechanizmų taisyklės ir bendrieji
 principai[18];
 (39) Komisija turėtų
 priimti nedelsiant taikytinus įgyvendinimo aktus, kai tinkamai
 pagrįstais atvejais, susijusiais su didelę riziką keliantiems
 gaminiams taikomomis ribojamosiomis priemonėmis, tai reikia padaryti
 dėl privalomų skubos priežasčių;
 (40) 1989 m. gruodžio 21 d. Tarybos
 direktyvos 89/686/EEB dėl valstybių narių įstatymų,
 susijusių su asmeninėmis apsaugos priemonėmis, suderinimo[19], 1993 m.
 balandžio 5 d. Tarybos direktyvos 93/15/EEB dėl civiliniam naudojimui
 skirtų sprogmenų pateikimo į rinką ir jos priežiūros
 nuostatų suderinimo[20],
 1994 m. kovo 23 d. Europos Parlamento ir Tarybos direktyvos 94/9/EB
 dėl valstybių narių įstatymų, susijusių su
 potencialiai sprogioje aplinkoje naudojama įranga ir apsaugos sistemomis,
 suderinimo[21],
 1994 m. birželio 16 d. Europos Parlamento ir Tarybos direktyvos 94/25/EB
 dėl valstybių narių įstatymų ir kitų teisės
 aktų, susijusių su pramoginiais laivais, suderinimo[22] ir 1995
 m. birželio 29 d. Europos Parlamento ir Tarybos direktyvos 95/16/EB
 dėl valstybių narių įstatymų, susijusių su
 liftais, suderinimo[23],
 1997 m. gegužės 29 d. Europos Parlamento ir Tarybos direktyvos 97/23/EB
 dėl valstybių narių įstatymų dėl
 slėginės įrangos suderinimo[24], 1999 m. kovo 9 d. Europos
 Parlamento ir Tarybos direktyvos 1999/5/EB dėl radijo ryšio
 įrenginių ir telekomunikacijų galinių įrenginių
 bei abipusio jų atitikties pripažinimo[25], 2000 m. kovo 20 d. Europos Parlamento
 ir Tarybos direktyvos 2000/9/EB dėl keleivinių lynų kelio
 įrenginių[26],
 2000 m. gegužės 8 d. Europos Parlamento ir Tarybos direktyvos 2000/14/EB
 dėl valstybių narių įstatymų,
 reglamentuojančių lauko sąlygomis naudojamos įrangos į
 aplinką skleidžiamą triukšmą, suderinimo[27],
 Direktyvos 2001/95/EB, 2004 m. gruodžio 15 d. Europos Parlamento ir Tarybos
 direktyvos 2004/108/EB dėl valstybių narių įstatymų,
 susijusių su elektromagnetiniu suderinamumu, suderinimo[28], 2006 m.
 gegužės 17 d. Europos Parlamento ir Tarybos direktyvos 2006/42/EB dėl
 mašinų[29],
 2006 m. gruodžio 12 d. Europos Parlamento ir Tarybos direktyvos 2006/95/EB
 dėl valstybių narių įstatymų, susijusių su
 elektrotechniniais gaminiais, skirtais naudoti tam tikrose įtampos ribose,
 suderinimo[30],
 2007 m. gegužės 23 d. Europos Parlamento ir Tarybos direktyvos 2007/23/EB
 dėl pirotechnikos gaminių pateikimo į rinką[31], 2008 m.
 birželio 17 d. Europos Parlamento ir Tarybos direktyvos 2008/57/EB dėl
 geležinkelių sistemos sąveikos Bendrijoje[32], 2009 m.
 birželio 18 d. Europos Parlamento ir Tarybos direktyvos 2009/48/EB dėl
 žaislų saugos[33],
 2009 m. rugsėjo 16 d. Europos Parlamento ir Tarybos direktyvos 2009/105/EB
 dėl paprastų slėginių indų[34], 2009 m.
 lapkričio 30 d. Europos Parlamento ir Tarybos direktyvos 2009/142/EB,
 susijusios su dujas deginančiais prietaisais[35], 2011 m.
 birželio 8 d. Europos Parlamento ir Tarybos direktyvos 2011/65/ES dėl
 tam tikrų pavojingų medžiagų naudojimo elektros ir
 elektroninėje įrangoje apribojimo[36], 2011 m. kovo 9 d. Europos
 Parlamento ir Tarybos reglamento (ES) Nr. 305/2011, kuriuo nustatomos
 suderintos statybos produktų rinkodaros sąlygos[37], ir
 Reglamento (EB) Nr. 765/2008 rinkos priežiūros nuostatos sutampa su šio
 reglamento nuostatomis. Todėl
 šios nuostatos turėtų būti panaikintos; Atitinkamai turėtų būti iš dalies pakeistas 2008 m.
 liepos 9 d. Europos Parlamento ir Tarybos reglamentas (EB)Nr. 764/2008,
 nustatantis procedūras, susijusias su tam tikrų nacionalinių
 techninių taisyklių taikymu kitoje valstybėje narėje
 teisėtai parduodamiems gaminiams, ir panaikinantis Sprendimą Nr. 3052/95/EB[38];
 (41) šio reglamento tikslo,
 t. y. užtikrinti, kad rinkoje esantys gaminiai, kuriuos reglamentuoja
 Sąjungos teisės aktai, atitiktų reikalavimus, kuriais numatoma
 aukšto lygio sveikatos, saugos ir kitų viešųjų interesų
 apsauga, ir, Sąjungoje nustačius darnios rinkos priežiūros
 sistemą, būtų užtikrintas vidaus rinkos veikimas, valstybės
 narės pačios negali deramai pasiekti, nes jį galima
 įgyvendinti tik jeigu visų valstybių narių
 kompetentingų institucijų bendradarbiavimo, sąveikos ir veiklos
 vienodumo lygis bus išties didelis, be to, atsižvelgiant į tikslo
 mastą ir svarbą, jį veiksmingiau įgyvendinti įmanoma
 Sąjungos lygiu, todėl, vadovaudamasi Europos Sąjungos sutarties 5
 straipsnyje nustatytu subsidiarumo principu, Sąjunga gali nustatyti
 priemones. Pagal tame straipsnyje
 nustatytą proporcingumo principą šiuo reglamentu neviršijama to, kas
 būtina nurodytam tikslui pasiekti;
 (42) šis reglamentas nepažeidžia
 pagrindinių teisių ir principų, pirmiausia įtvirtintų
 Europos Sąjungos pagrindinių teisių chartijoje. Visų pirma
 šiuo reglamentu siekiama užtikrinti, kad būtų visiškai paisoma
 pareigos garantuoti aukšto lygio žmonių sveikatos apsaugą ir
 vartotojų apsaugą, taip pat verslo laisvę ir teisę į
 nuosavybę,
 PRIĖMĖ ŠĮ
 REGLAMENTĄ:
 I SKYRIUS
 Bendrosios
 nuostatos
 1 straipsnis
 Dalykas
 Šiuo reglamentu nustatoma sistema, kurią
 taikant tikrinama gaminių atitiktis reikalavimams, kuriais aukštu lygiu
 saugomi tokie interesai, kaip antai žmonių sveikata ir sauga apskritai,
 sveikata ir sauga darbe, vartotojų apsauga, aplinka, viešasis saugumas ir
 kiti viešieji interesai.
 2 straipsnis
 Taikymo sritis
 1. Šio reglamento I, II, III, V
 ir VI skyriai taikomi visiems gaminiams, kuriems taikomas Reglamentas (ES) Nr.
 [... dėl vartojimo gaminių saugos] arba Sąjungos derinamieji
 teisės aktai, įskaitant gaminius, kuriuos gamintojai surenka arba
 pagamina savo pačių reikmėms, jeigu Sąjungos
 derinamuosiuose teisės aktuose nėra specialios nuostatos, kuria
 siekiama to paties tikslo.
 2. I, IV skyriai ir 23
 straipsnis taikomi visiems gaminiams, kuriems taikomi Sąjungos teisės
 aktai, jeigu kituose Sąjungos teisės aktuose nėra specialių
 nuostatų, susijusių su išorės sienų kontrolės
 organizavimu arba institucijų, atsakingų už išorės sienų
 kontrolę, bendradarbiavimu.
 3. II, III, V ir VI skyriai
 netaikomi šiems gaminiams:
 (a)
 žmonėms skirtiems vaistams ir veterinariniams
 vaistams;
 (b)
 medicinos prietaisams ir in vitro
 diagnostikos medicinos prietaisams;
 (c)
 kraujui, audiniams, ląstelėms, organams
 ir kitoms žmogiškos kilmės medžiagoms.
 4. Šio reglamento III skyrius
 netaikomas gabenamiesiems slėginiams įrenginiams, kuriems taikoma
 Direktyva 2010/35/ES.
 5. Šio reglamento 11 ir 18
 straipsniai netaikomi šiems gaminiams:
 (a)
 gaminiams, kuriems taikomas Reglamentas (EB) Nr. 1907/2006;
 (b)
 armatūrai, kaip apibrėžta Direktyvos 2009/142/EB
 1 straipsnio 2 dalies b punkte;
 (c)
 slėginiams įrenginiams, kuriems taikomos
 Direktyvos 97/23/EB 3 straipsnio 3 dalies nuostatos;
 (d)
 paprastiesiems slėginiams indams, kuriems
 taikomos Direktyvos 2009/105/EB 3 straipsnio 2 dalies nuostatos.
 6. Šis reglamentas netaikomas
 sritims, kurios yra reglamentuojamos Sąjungos teisės aktais,
 susijusiais su oficialiąja kontrole ir kita oficialiąja veikla,
 vykdoma tikrinant atitiktį toliau išvardytoms taisyklėms:
 (a)
 taisyklės, kuriomis reglamentuojamas maistas
 ir maisto sauga bet kuriuo maisto gamybos, perdirbimo ir platinimo etapu,
 įskaitant taisykles, kuriomis siekiama užtikrinti sąžiningą
 prekybą ir apsaugoti vartotojų interesus bei informaciją;
 (b)
 taisyklės, kuriomis reglamentuojamos su maistu
 besiliečiančios medžiagos ir gaminiai;
 (c)
 taisyklės, kuriomis reglamentuojamas
 apgalvotas genetiškai modifikuotų organizmų išleidimas į
 aplinką;
 (d)
 taisyklės, kuriomis reglamentuojami pašarai ir
 pašarų sauga visais pašarų gamybos, perdirbimo ir platinimo etapais
 ir pašarų naudojimas, įskaitant taisykles, kuriomis siekiama
 užtikrinti sąžiningą prekybą ir apsaugoti vartotojų
 interesus bei informaciją;
 (e)
 taisyklės, kuriomis nustatomi gyvūnų
 sveikatos reikalavimai;
 (f)
 taisyklės, kuriomis siekiama užkirsti
 kelią rizikai, kurią kelia šalutiniai gyvūniniai produktai ir
 šalutinių gyvūninių produktų gaminiai, ir ją
 sumažinti;
 (g)
 taisyklės, kuriomis nustatomi gyvūnų
 gerovės reikalavimai;
 (h)
 taisyklės dėl apsaugos nuo augalų
 kenksmingųjų organizmų priemonių;
 (i)
 taisyklės dėl augalų dauginamosios
 medžiagos, skirtos pateikti rinkai, gamybos ir šios medžiagos pateikimo rinkai;
 (j)
 taisyklės, kuriomis nustatomi reikalavimai,
 susiję su augalų apsaugos produktų pateikimu rinkai ir jų
 naudojimu, ir tausus pesticidų naudojimas;
 (k)
 taisyklės, kuriomis reglamentuojama
 ekologinė gamyba ir ekologiškų produktų ženklinimas;
 (l)
 taisyklės, susijusios su saugomų
 kilmės vietos nuorodų, saugomų geografinių nuorodų ir
 garantuotų tradicinių gaminių nuorodų naudojimu ir
 ženklinimu.
 3 straipsnis
 Apibrėžtys
 Šiame reglamente vartojamų terminų
 apibrėžtys:
 (1)
 gaminys – gamybos procese gautas produktas;
 (2)
 tiekimas rinkai – gaminio, skirto platinti, vartoti
 ar naudoti Sąjungos rinkoje, tiekimas vykdant komercinę veiklą
 už atlygį arba be jo;
 (3)
 pateikimas rinkai – gaminio tiekimas Sąjungos
 rinkai pirmą kartą;
 (4)
 gamintojas – fizinis arba juridinis asmuo, kuris
 gaminį gamina arba užsako jį suprojektuoti ar pagaminti ir jį
 parduoda savo vardu arba naudodamas savo prekės ženklą;
 (5)
 įgaliotasis atstovas – Sąjungoje
 įsisteigęs fizinis arba juridinis asmuo, gavęs gamintojo
 rašytinį įgaliojimą veikti jo vardu ir atlikti nurodytas
 užduotis;
 (6)
 importuotojas – Sąjungoje įsisteigęs
 fizinis arba juridinis asmuo, pateikiantis Sąjungos rinkai gaminį iš
 trečiosios šalies;
 (7)
 platintojas – tiekimo grandinėje veikiantis
 fizinis ar juridinis asmuo, kuris tiekia rinkai gaminį, bet nėra nei
 gamintojas, nei importuotojas;
 (8)
 ekonominės veiklos vykdytojai – gamintojas,
 įgaliotasis atstovas, importuotojas ir platintojas;
 (9)
 atitikties vertinimas – atitikties vertinimas,
 apibrėžtas Reglamente (EB) Nr. 765/2008;
 (10)
 atitikties vertinimo įstaiga – atitikties
 vertinimo įstaiga, apibrėžta Reglamente (EB) Nr. 765/2008;
 (11)
 rinkos priežiūra – valdžios institucijų
 vykdoma veikla ir priemonės, kurių jos imasi siekdamos užtikrinti,
 kad gaminiai nekeltų pavojaus sveikatai, saugai ar bet kuriam kitam
 viešųjų interesų apsaugos aspektui ir kad gaminiai, kuriems
 taikomi Sąjungos derinamieji teisės aktai, atitiktų tuose
 teisės aktuose nustatytus reikalavimus;
 (12)
 rinkos priežiūros institucija – valstybės
 narės institucija, atsakinga už rinkos priežiūrą jos
 teritorijoje;
 (13)
 riziką keliantis gaminys – gaminys, galintis
 neigiamai paveikti žmonių sveikatą ir saugą apskritai,
 sveikatą ir saugą darbe, vartotojų apsaugą, aplinką ir
 viešąjį saugumą, taip pat kitus viešuosius interesus tokiu
 mastu, kurio negalima laikyti pagrįstu ir priimtinu įprastomis ar
 pagrįstai numatomomis gaminio naudojimo sąlygomis, įskaitant
 naudojimo trukmę ir, kai taikoma, pradėjimo eksploatuoti,
 įrengimo bei techninės priežiūros reikalavimus;
 (14)
 didelę riziką keliantis gaminys –
 gaminys, dėl kurio keliamos rizikos, įskaitant vėlesnio poveikio
 pasireiškimo riziką, reikalingas skubus įsikišimas ir tolesni
 veiksmai;
 (15)
 susigrąžinimas – visos priemonės,
 kuriomis siekiama, kad būtų grąžintas galutiniam naudotojui jau
 pateiktas gaminys;
 (16)
 pašalinimas – visos priemonės, kuriomis
 siekiama neleisti tiekimo grandinėje esančio gaminio toliau tiekti
 rinkai;
 (17)
 išleidimas į laisvą apyvartą –
 Tarybos reglamento (EEB) Nr. 2913/92[39]
 79 straipsnyje nustatyta procedūra;
 (18)
 Sąjungos derinamieji teisės aktai –
 Sąjungos teisės aktai, kuriais suderinamos gaminių prekybos
 sąlygos;
 (19)
 Europos standartas – Europos standartas, kaip
 apibrėžta Europos Parlamento ir Tarybos reglamento (ES) Nr. 1025/2012[40] 2 straipsnio 1 dalies b
 punkte;
 (20)
 darnusis standartas – darnusis standartas,
 apibrėžtas Reglamento (ES) Nr. 1025/2012 2 straipsnio 1 dalies c punkte.
 II SKYRIUS
 Sąjungos
 rinkos priežiūros sistema
 4 straipsnis
 Rinkos priežiūros prievolė
 1. Valstybės narės
 vykdo gaminių, kuriems taikomas šis reglamentas, rinkos
 priežiūrą.
 2. Rinkos priežiūra pagal
 šį reglamentą organizuojama ir vykdoma siekiant užtikrinti, kad
 riziką keliantys gaminiai nebūtų tiekiami Sąjungos rinkai
 ir kad tais atvejais, kai tokie gaminiai į ją patenka, būtų
 imtasi veiksmingų priemonių gaminio keliamai rizikai pašalinti.
 3. Valstybės narės
 stebi, kaip įgyvendinama su rinkos priežiūra susijusi veikla ir kaip
 vykdoma išorės sienų kontrolė, ir apie šią veiklą ir
 kontrolę kasmet praneša Komisijai. Pranešama informacija turi apimti statistinius atliktų
 patikrinimų skaičiaus duomenis ir yra perduodama visoms
 valstybėms narėms. Valstybės
 narės apibendrintus rezultatus gali skelbti viešai.
 4. Pagal 3 dalį vykdomos
 rinkos priežiūros veiklos stebėsenos ir vertinimo rezultatai
 skelbiami viešai elektroninėmis ir, kai tinkama, kitomis priemonėmis.
 5 straipsnis
 Rinkos priežiūros institucijos
 1. Kiekviena valstybė
 narė įsteigia arba paskiria rinkos priežiūros institucijas ir
 apibrėžia jų pareigas, įgaliojimus ir organizaciją.
 2. Rinkos priežiūros
 institucijoms suteikiami įgaliojimai ir skiriami ištekliai bei
 priemonės, kurių joms reikia, kad galėtų tinkamai vykdyti
 savo užduotis.
 3. Kiekviena valstybė
 narė nustato tinkamus mechanizmus, kuriais užtikrina, kad jos įsteigtos
 ar paskirtos rinkos priežiūros institucijos keistųsi informacija,
 bendradarbiautų ir koordinuotų veiklą tiek tarpusavyje, tiek su
 institucijomis, atsakingomis už gaminių kontrolę prie Sąjungos
 išorės sienų.
 4. Kiekviena valstybė
 narė praneša Komisijai apie savo rinkos priežiūros institucijas bei
 jų kompetencijos sritis ir perduoda būtinus kontaktinius duomenis, o
 Komisija šią informaciją perduoda kitoms valstybėms narėms
 ir paskelbia rinkos priežiūros institucijų sąrašą.
 5. Valstybės narės
 informuoja visuomenę apie nacionalines rinkos priežiūros
 institucijas, jų pareigas, statusą ir kaip su jomis susisiekti.
 6 straipsnis
 Rinkos priežiūros
 institucijų bendrosios prievolės
 1. Rinkos priežiūros
 institucijos deramu mastu ir dažnumu atlieka atitinkamus gaminių
 savybių patikrinimus tikrindamos dokumentus ir, jei reikia, atlikdamos
 fizinius ir laboratorinius tinkamų pavyzdžių tyrimus. Patikrinimų
 duomenis jos registruoja 21 straipsnyje nurodytoje rinkos priežiūros
 informacinėje ryšių sistemoje.
 Žinomos ar naujos rizikos atvejais, susijusiais su
 šio reglamento 1 straipsnyje nurodytais tikslais ir tam tikru gaminiu ar
 gaminių kategorija, Komisija gali priimti įgyvendinimo aktus, kad
 pagal tą konkretų gaminį ar konkrečias gaminių
 kategorijas nustatytų vienodas patikrinimų, atliekamų vienos ar
 kelių rinkos priežiūros institucijų, atlikimo sąlygas ir
 tos žinomos ar naujos rizikos požymius. Šios sąlygos gali apimti laikino
 atliktinų patikrinimų aprėpties ir dažnumo padidinimo ir
 tikrintinų pavyzdžių tinkamumo reikalavimus. Tokie įgyvendinimo
 aktai priimami pagal 32 straipsnio 2 dalyje nurodytą nagrinėjimo
 procedūrą.
 2. Kai tinkama, rinkos
 priežiūros institucijos savo teritorijoje naudotojams per tinkamą
 laiką praneša apie gaminius, kurie, kaip tos institucijos nustatė, kelia
 riziką.
 Jos bendradarbiauja su ekonominės veiklos
 vykdytojais, kad užkirstų kelią rizikai, kurią kelia tų
 veiklos vykdytojų tiekiami gaminiai, arba ją sumažintų. Šiuo
 tikslu jos skatina ir remia savanoriškus ekonominės veiklos vykdytojų
 veiksmus, įskaitant, kai tinkama, parengiant ir taikant gerosios praktikos
 vadovus.
 3. Rinkos priežiūros
 institucijos savo pareigas atlieka savarankiškai, nešališkai ir objektyviai,
 taip pat vykdo šiame reglamente joms nustatytas prievoles; savo
 įgaliojimus ekonominės veiklos vykdytojų atžvilgiu jos
 įgyvendina laikydamosi proporcingumo principo.
 4. Rinkos priežiūros
 institucijos gali patekti į ekonominės veiklos vykdytojų
 patalpas ir paimti bet kokius būtinus gaminių pavyzdžius, kai vykdant
 jų pareigas tai yra būtina ir pagrįsta.
 5. Rinkos priežiūros
 institucijos:
 (a)
 suteikia vartotojams ir kitoms suinteresuotosioms
 šalims galimybę teikti skundus dėl klausimų, susijusių su
 gaminių sauga, rinkos priežiūros veikla ir gaminių keliama
 rizika, ir dėl tų skundų imasi reikiamų veiksmų;
 (b)
 tikrina, ar imtasi taisomųjų
 veiksmų;
 (c)
 stebi ir seka su gaminių sauga susijusių
 mokslo ir techninių žinių pokyčius.
 6. Kad rinkos priežiūros
 institucijos galėtų vykdyti šias prievoles, nustatomos ir viešai
 paskelbiamos reikiamos procedūros.
 7. Nepažeidžiant
 nacionalinės teisės aktų dėl konfidencialumo, užtikrinama
 rinkos priežiūros institucijų gaunamos ir apibendrinamos informacijos
 konfidencialumo apsauga. Konfidenciali
 informacija, kuria tarpusavyje keičiasi nacionalinės rinkos
 priežiūros institucijos ir kuria keičiasi šios institucijos ir
 Komisija, išlieka konfidenciali, išskyrus atvejus, kai ją pateikusi
 institucija sutinka, kad ji būtų atskleista.
 8. Konfidencialumo apsauga
 neužkerta kelio rinkos priežiūros institucijoms pateikti informaciją,
 kurios reikia veiksmingai rinkos priežiūrai užtikrinti.
 7 straipsnis
 Rinkos priežiūros programos
 1. Kiekviena valstybė
 narė parengia bendrąją rinkos priežiūros programą ir
 bent kartą per ketverius metus ją peržiūri ir prireikus
 atnaujina. Programoje aptariamas
 rinkos priežiūros organizavimas ir susijusi veikla, joje bendrai
 atsižvelgiama į specialius verslo ir ypač MVĮ poreikius
 įgyvendinant Sąjungos derinamuosius teisės aktus ir
 Reglamentą (ES) Nr. [.../...] [dėl vartojimo gaminių saugos] ir
 numatoma teikti rekomendacijas ir pagalbą. Programoje pateikiama ši informacija:
 (a)
 pagal 5 straipsnio 1 dalį paskirtų
 institucijų kompetencija sektorių ir geografinės aprėpties
 požiūriu;
 (b)
 šioms institucijoms skiriami finansiniai ištekliai,
 personalas, techninės ir kitos priemonės;
 (c)
 prioritetinės įvairių
 institucijų veiklos sritys;
 (d)
 įvairių institucijų veiksmų ir
 su muitinėmis bendrų veiksmų koordinavimo tvarka;
 (e)
 institucijų dalyvavimas keičiantis
 informacija pagal V skyrių;
 (f)
 institucijų bendradarbiavimas pagal
 konkrečius sektorius ar projektus Sąjungos lygiu;
 (g)
 6 straipsnio 5 dalies reikalavimų
 įgyvendinimo būdai.
 2. Kiekviena valstybė
 narė parengia konkretiems sektoriams skirtas programas ir kasmet jas
 peržiūri ir prireikus atnaujina. Rengiamos visų sektorių, kuriuose institucijos vykdo rinkos
 priežiūros veiklą, programos.
 3. Bendrosios ir atskirų
 sektorių programos bei jų pakeitimai perduodami kitoms
 valstybėms narėms bei Komisijai ir pagal 6 straipsnio 6 dalį
 skelbiami viešai elektroninėmis ir, kai tinkama, kitomis priemonėmis.
 8 straipsnis
 Ekonominės veiklos vykdytojų
 bendrosios prievolės
 1. Kai prašoma, ekonominės
 veiklos vykdytojai ir, kai tinkama, atitikties vertinimo įstaigos rinkos
 priežiūros institucijoms suteikia galimybę susipažinti toms
 institucijoms lengvai suprantama kalba su visais dokumentais ir informacija,
 kurių toms institucijoms reikia, kad galėtų vykdyti savo
 veiklą.
 2. Ekonominės veiklos
 vykdytojai rinkos priežiūros institucijoms pateikia visą
 būtiną informaciją, įskaitant informaciją, pagal
 kurią galima tiksliai identifikuoti gaminį ir kuri palengvina gaminio
 atsekamumą.
 III SKYRIUS
 Gaminių
 kontrolė Sąjungoje
 9 straipsnis
 Riziką keliantys gaminiai
 1. Jeigu atlikusios 6 straipsnio
 1 dalyje nurodytus patikrinimus arba gavusios informacijos rinkos
 priežiūros institucijos pagrįstai mano, kad rinkai pateikiamas ar
 tiekiamas gaminys arba teikiant paslaugą naudojamas gaminys gali kelti
 riziką, atsižvelgdamos į 13 straipsnyje išdėstytas sąlygas
 ir kriterijus jos atlieka to gaminio keliamos rizikos vertinimą.
 Rinkos priežiūros institucijos deramai
 atsižvelgia į visus esamus ekonominės veiklos vykdytojo ar bet kurio
 kito asmens ar institucijos, įskaitant kitų valstybių narių
 institucijas, jau atliktų ar paskelbtų gaminio tyrimų rezultatus
 ir rizikos vertinimą.
 2. Bet kuriuo iš toliau
 išvardytų atvejų, kai nustatoma gaminio, kuriam taikomi Sąjungos
 derinamieji teisės aktai, formali neatitiktis teisės aktams, rinkos
 priežiūros institucijos jį gali pagrįstai laikyti galinčiu
 kelti riziką:
 (a)
 gaminys nepažymėtas CE ženklu arba kitais
 Sąjungos derinamuosiuose teisės aktuose nustatytais ženklais arba
 pažymėtas netinkamai;
 (b)
 ES atitikties deklaracija, kai jos reikia,
 neparengta arba parengta netinkamai;
 (c)
 yra ne visi techniniai dokumentai arba jų
 nėra;
 (d)
 yra ne visi būtini ženklai ar naudojimo
 instrukcijos arba jų nėra.
 Neatsižvelgdamos į tai, ar atlikus rizikos
 vertinimą nustatoma, kad gaminys iš tikrųjų kelia riziką,
 ar ne, rinkos priežiūros institucijos ekonominės veiklos vykdytojui
 nurodo ištaisyti formalią neatitiktį. Jeigu ekonominės veiklos vykdytojas neatitikties neištaiso, rinkos
 priežiūros institucijos užtikrina, kad gaminys būtų pašalintas
 ar susigrąžintas.
 3. Nepažeidžiant 10 straipsnio 4
 dalies, jeigu rinkos priežiūros institucijos nustato, kad gaminys kelia
 riziką, jos atitinkamam ekonominės veiklos vykdytojui nedelsdamos
 nurodo, kokių taisomųjų veiksmų jis turi imtis, kad per
 nustatytą laikotarpį pašalintų riziką.
 Rinkos priežiūros institucijos atitinkamam
 ekonominės veiklos vykdytojui gali rekomenduoti būtinus taisomuosius
 veiksmus arba su juo dėl jų susitarti.
 Ekonominės veiklos vykdytojas užtikrina, kad
 dėl visų susijusių gaminių, kuriuos jis visoje
 Sąjungoje patiekė rinkai, būtų imtasi visų
 būtinų taisomųjų veiksmų.
 Ekonominės veiklos vykdytojas rinkos
 priežiūros institucijoms pateikia visą informaciją, kurią
 turi pateikti pagal 8 straipsnį, visų pirma:
 (a)
 išsamų gaminio keliamos rizikos aprašymą;
 (b)
 taisomųjų veiksmų, kurių imtasi
 rizikai pašalinti, aprašymą.
 Jei įmanoma, rinkos priežiūros
 institucijos nustato gaminio gamintoją arba importuotoją ir
 veiksmų imasi ne tik prieš platintoją, bet ir prieš šį
 ekonominės veiklos vykdytoją.
 4. Ekonominės veiklos
 vykdytojų taisomieji veiksmai dėl riziką keliančio gaminio
 gali, be kita ko, būti šie:
 (a)
 gaminio, kuriam taikomi Sąjungos derinamuosiuose
 teisės aktuose arba pagal juos nustatyti reikalavimai, atveju:
 priemonės, būtinos gaminio atitikčiai reikalavimams užtikrinti;
 (b)
 gaminio, kuris gali kelti riziką tik tam
 tikromis sąlygomis arba tik tam tikriems asmenims, atveju ir jeigu tokia
 rizika nereglamentuojama Sąjungos derinamųjų teisės
 aktų reikalavimais:
 i) pažymėti gaminį tinkamais, aiškiai suformuluotais, lengvai
 suprantamais užrašais, įspėjančiais apie riziką, kurią
 gali kelti gaminys, valstybės narės, kurioje gaminys tiekiamas
 rinkai, oficialia (-iomis) kalba (-omis);
 ii) nustatyti išankstines prekybos gaminiu sąlygas;
 iii) laiku ir tinkama forma, be kita ko, paskelbiant specialius
 perspėjimus, įspėti apie riziką asmenis, kuriems ji kyla;
 (c)
 gaminio, galinčio kelti didelę
 riziką, atveju sustabdyti, kol bus atliktas rizikos vertinimas, gaminio
 pateikimą ar tiekimą rinkai;
 (d)
 gaminio, keliančio didelę riziką,
 atveju:
 i) neleisti, kad gaminys būtų pateiktas ar tiekiamas rinkai;
 ii) pašalinti arba susigrąžinti gaminį ir įspėti
 visuomenę apie keliamą riziką;
 iii) sunaikinti gaminį arba kitaip jį padaryti nenaudojamu.
 5. Komisija gali priimti
 įgyvendinimo aktus ir juose nustatyti informacijos teikimo pagal 3 dalies
 trečią pastraipą tvarką, tuo pat metu užtikrindama, kad
 sistema veiksmingai ir tinkamai veiktų. Tokie įgyvendinimo aktai priimami pagal 32 straipsnio 2 dalyje
 nurodytą nagrinėjimo procedūrą.
 10 straipsnis
 Priemonės, kurių imasi
 rinkos priežiūros institucijos
 1. Jeigu rinkos priežiūros
 institucijos negali nustatyti atitinkamo ekonominės veiklos vykdytojo
 tapatybės arba jeigu ekonominės veiklos vykdytojas per nustatytą
 laiką nesiėmė būtinų taisomųjų veiksmų
 pagal 9 straipsnio 3 dalį, rinkos priežiūros institucijos imasi
 visų būtinų priemonių, kad gaminys nebekeltų rizikos.
 2. Taikydamos 1 dalį, rinkos
 priežiūros institucijos gali, be kita ko, įpareigoti atitinkamus
 ekonominės veiklos vykdytojus imtis bet kurių 9 straipsnio 4 dalyje
 nurodytų taisomųjų veiksmų arba, kai tinkama, pačios
 imtis tokių priemonių.
 Rinkos priežiūros institucijos riziką
 keliantį gaminį gali sunaikinti arba kitaip jį padaryti
 nenaudojamu, jeigu, jų manymu, toks veiksmas yra būtinas ir
 proporcingas. Jos gali reikalauti,
 kad atitinkamas ekonominės veiklos vykdytojas padengtų tokio veiksmo
 išlaidas.
 Pirma pastraipa neužkerta kelio valstybėms
 narėms leisti rinkos priežiūros institucijoms imtis kitų
 papildomų priemonių.
 3. Rinkos priežiūros
 institucijos, prieš imdamosi pagal pirmą dalį priemonių prieš
 būtinų taisomųjų veiksmų nesiėmusį
 ekonominės veiklos vykdytoją, nustato ne trumpesnį nei 10
 dienų terminą, per kurį jis gali būti išklausytas.
 4. Jeigu rinkos priežiūros
 institucijos mano, kad gaminys kelia didelę riziką, jos imasi
 visų būtinų priemonių ir tų priemonių jos gali
 imtis nepareikalavusios, kad ekonominės veiklos vykdytojas pagal 9
 straipsnio 3 dalį imtųsi taisomų veiksmų, ir nesuteikusios
 jam galimybės būti iš pradžių išklausytam. Tokiais atvejais ekonominės veiklos vykdytojas išklausomas iš
 karto, kai tai praktiškai galima.
 5. Bet kurios priemonės,
 kurios imamasi pagal 1 arba 4 dalį, atveju:
 (a)
 apie priemonę nedelsiant pranešama
 ekonominės veiklos vykdytojui, kartu ekonominės veiklos vykdytojas
 informuojamas apie teisės gynybos priemones, kurias jis turi pagal
 susijusios valstybės narės įstatymus;
 (b)
 nurodomi tikslūs priemonės motyvai;
 (c)
 priemonė nedelsiant panaikinama, jeigu
 ekonominės veiklos vykdytojas įrodo ėmęsis reikiamų
 veiksmų.
 Taikant pirmos pastraipos a punktą, kai
 ekonominės veiklos vykdytojas, kuriam pranešama apie priemonę,
 nėra susijęs ekonominės veiklos vykdytojas, apie priemonę
 pranešama Sąjungoje įsikūrusiam gamintojui arba importuotojui,
 jeigu rinkos priežiūros institucijoms žinoma jų tapatybė.
 6. Rinkos priežiūros
 institucijos kuo išsamiau, kiek tai būtina siekiant apsaugoti
 Sąjungos gaminių naudotojų interesus, specialioje interneto
 svetainėje paskelbia gaminio identifikacinius duomenis, informaciją
 apie rizikos pobūdį ir priemones, kurių imtasi siekiant išvengti
 tos rizikos, ją sumažinti arba pašalinti. Ši informacija neskelbiama, jeigu būtina laikytis konfidencialumo
 principo, kad būtų apsaugotos komercinės paslaptys,
 nebūtų atskleisti asmens duomenys pagal nacionalinius ir
 Sąjungos teisės aktus arba nebūtų pakenkta vykdomai
 stebėsenai ir atliekamiems tyrimams.
 7. Kai priemonių imamasi
 pagal 1 arba 4 dalį, numatomos teisės gynimo priemonės,
 įskaitant galimybę kreiptis į kompetentingus nacionalinius
 teismus.
 8. Kai rinkos priežiūros
 institucijos imasi priemonių pagal 1 arba 4 dalį, jos ekonominės
 veiklos vykdytojams gali nustatyti mokesčius, kuriais visiškai ar iš
 dalies padengiamos jų veiklos išlaidos, tarp jų ir vertinant
 riziką atliekamų tyrimų išlaidos.
 11 straipsnis
 Sąjungoje atliekamas
 Sąjungoje kontroliuojamų gaminių, kuriems taikomi derinamieji
 teisės aktai, vertinimas
 1. Per 60 dienų po
 Komisijos pranešimo valstybėms narėms pagal 20 straipsnio 4 dalį
 apie priemones, kurių pagal 10 straipsnio 1 arba 4 dalį
 ėmėsi pirma pranešančioji valstybė narė, valstybė
 narė gali pareikšti prieštaraujanti toms priemonėms, jei jos
 susijusios su gaminiu, kuriam taikomi Sąjungos derinamieji teisės
 aktai. Valstybė narė
 prieštaravimą motyvuoja, nurodo, kuo skiriasi jos gaminio keliamos rizikos
 vertinimas, ir pamini visas su tuo gaminiu susijusias specialias aplinkybes ir
 bet kokią papildomą informaciją.
 2. Jeigu valstybė narė
 pagal 1 dalį nepateikia prieštaravimo ir Komisija nemano, kad
 nacionalinės priemonės prieštarauja Sąjungos teisės aktams,
 priemonės, kurių ėmėsi pirma pranešančioji
 valstybė narė, laikomos pagrįstomis ir kiekviena valstybė
 narė užtikrina, kad dėl atitinkamo gaminio būtų nedelsiant
 imtasi ribojamųjų priemonių.
 3. Jeigu valstybė narė
 pareiškia prieštaravimą pagal 1 dalį arba jeigu Komisija mano, kad
 nacionalinės priemonės gali prieštarauti Sąjungos teisės
 aktams, Komisija nedelsdama pradeda konsultacijas su atitinkamu (-ais)
 ekonominės veiklos vykdytoju (-ais) ir įvertina nacionalines
 priemones atsižvelgdama į visus turimus mokslinius ar techninius
 įrodymus.
 4. Remdamasi pagal 3 dalį
 atlikto vertinimo rezultatais, Komisija įgyvendinimo aktais gali priimti sprendimą,
 ar nacionalinės priemonės yra pagrįstos ir ar panašių
 priemonių turėtų imtis visos to dar nepadariusios valstybės
 narės. Šiuo atveju Komisija
 sprendimą skiria susijusioms valstybėms narėms ir iš karto apie
 jį praneša visoms valstybėms narėms ir atitinkamam
 ekonominės veiklos vykdytojui ar vykdytojams.
 5. Jeigu Komisija nusprendžia,
 kad nacionalinės priemonės yra pagrįstos, kiekviena
 valstybė narė nedelsdama imasi būtinų ribojamųjų
 priemonių. Jeigu Komisija
 nusprendžia, kad nacionalinė priemonė yra nepagrįsta, pirma
 pranešančioji valstybė narė ir bet kuri kita valstybė
 narė, kuri ėmėsi panašios priemonės, atšaukia tą
 priemonę ir pranešimą, kurį siuntė pagal 20 straipsnį
 per skubaus keitimosi informacija sistemą.
 6. Jeigu nacionalinė
 priemonė laikoma pagrįsta ir nustatoma, kad gaminys Sąjungos
 derinamųjų teisės aktų neatitinka dėl atitinkamų
 darniųjų standartų trūkumų, Komisija informuoja
 atitinkamą Europos standartizacijos organizaciją ir gali pateikti
 reikiamą prašymą pagal Reglamento (ES) Nr. 1025/2012 11
 straipsnį.
 12 straipsnis
 Sąjungos veiksmai prieš
 didelę riziką keliančius gaminius
 1. Jeigu akivaizdu, kad gaminys
 ar konkrečios kategorijos ar grupės gaminiai, kai jie naudojami pagal
 paskirtį arba kitomis nuspėjamomis sąlygomis, kelia didelę
 riziką, Komisija, atsižvelgdama į padėties rimtumą,
 įgyvendinimo aktais gali imtis bet kokių reikiamų
 priemonių, įskaitant priemones, kuriomis tokių gaminių
 pateikimas ar tiekimas rinkai uždraudžiamas, sustabdomas ar apribojamas arba
 nustatomos specialios prekybos jais sąlygos, kad būtų užtikrinta
 viešojo intereso aukšto lygio apsauga, jeigu ta rizika negali būti
 priimtinu būdu pašalinta priemonėmis, kurių imasi
 susisijusi (-ios) valstybė (-ės) narė (-ės),
 ar bet kuria kita Sąjungos teisės aktuose nustatyta tvarka. Minėtais įgyvendinimo aktais Komisija
 gali nustatyti reikiamas kontrolės priemones, kurių turi imtis
 valstybės narės, kad užtikrintų veiksmingą jų
 įgyvendinimą.
 Pirmoje pastraipoje nurodyti įgyvendinimo
 aktai priimami pagal 32 straipsnio 2 dalyje nurodytą nagrinėjimo
 procedūrą.
 Tinkamai pagrįstais skubos atvejais,
 susijusiais su asmenų sveikata ir sauga apskritai, sveikata ir sauga
 darbe, vartotojų apsauga, aplinka ir viešuoju saugumu bei kitais
 viešaisiais interesais, Komisija pagal 32 straipsnio 3 dalyje nurodytą
 procedūrą priima nedelsiant taikytinus įgyvendinimo aktus.
 2. Dėl gaminių ir
 rizikos, kuriems taikomas Reglamentas (EB) Nr. 1907/2006, pagal šio straipsnio 1
 dalį Komisijos priimtas sprendimas galioja ne ilgiau kaip dvejus metus ir
 gali būti pratęsiamas papildomiems ne ilgesniems kaip dvejų
 metų laikotarpiams. Tokiu
 sprendimu nepažeidžiamos tame reglamente numatytos procedūros.
 3. Draudžiama iš Sąjungos
 eksportuoti gaminį, kurį pagal 1 dalį priimta priemone uždrausta
 pateikti ar tiekti Sąjungos rinkai, išskyrus atvejus, kai priimant
 priemonę tai specialiai leidžiama.
 4. Bet kuri valstybė
 narė gali pateikti Komisijai pagrįstą prašymą išsiaiškinti,
 ar būtina priimti 1 dalyje nurodytą priemonę.
 13 straipsnis
 Rizikos vertinimas
 1. Atliekant rizikos
 vertinimą remiamasi turimais moksliniais ar techniniais įrodymais.
 Gaminių, kuriems taikomas Reglamentas (EB)
 Nr. 1907/2006 rizikos vertinimas atitinkamai atliekamas remiantis atitinkamomis
 to reglamento I priedo dalimis.
 2. Vertindamos riziką
 rinkos priežiūros institucijos atsižvelgia į tai, kokiu mastu gaminys
 atitinka:
 (a)
 bet kokius Sąjungos derinamuosiuose
 teisės aktuose ar pagal juos nustatytus reikalavimus, kurie yra taikomi
 gaminiui ir yra susiję su vertinama galima rizika, visapusiškai
 atsižvelgiant į tyrimų protokolus ar atitikties vertinimo
 įstaigos išduotus atitikties patvirtinimo sertifikatus;
 (b)
 jei Sąjungos derinamuosiuose teisės
 aktuose ar pagal juos reikalavimai nenustatyti, valstybės narės,
 kurioje tokie gaminiai tiekiami rinkai, nacionalinėje teisėje
 nustatytas specialias taisykles, kuriomis tokiems gaminiams nustatomi sveikatos
 ir saugos reikalavimai, jeigu tokios taisyklės neprieštarauja
 Sąjungos teisei;
 (c)
 bet kokį Europos standartą, kurio nuoroda
 paskelbta Europos Sąjungos oficialiajame leidinyje.
 3. Atitiktis 2 dalies a, b ir c
 punktuose nurodytiems kriterijams leidžia daryti prielaidą, kad gaminys
 atitinka viešųjų interesų, su kuriais tie kriterijai
 susiję, apsaugos reikalavimus. Tačiau
 tai neužkerta kelio rinkos priežiūros institucijoms pagal šį
 reglamentą imtis veiksmų, kai gaunama naujų įrodymų,
 kad nepaisant tokios atitikties ar reikalavimų laikymosi, gaminys kelia
 riziką.
 4. Galimybė užtikrinti
 didesnę susijusio viešojo intereso apsaugą ir kitų, mažesnę
 riziką keliančių gaminių buvimas nėra priežastis
 laikyti tą gaminį keliančiu riziką.
 IV SKYRIUS
 Į
 Sąjungą įvežamų gaminių kontrolė
 14 straipsnis
 Patikrinimai ir išleidimo sustabdymas
 1. Valstybių narių
 institucijoms, atsakingoms už gaminių kontrolę prie Sąjungos
 išorės sienų, suteikiami įgaliojimai ir ištekliai, kurie joms
 reikalingi, kad galėtų deramai atlikti savo užduotis. Prieš išleidžiant gaminius į laisvą
 apyvartą minėtos institucijos atlieka tinkamus tų gaminių
 dokumentų ir, kai reikia, fizinius bei laboratorinius patikrinimus.
 2. Jei valstybėje
 narėje už rinkos priežiūrą ar išorės sienų
 kontrolę atsakinga daugiau nei viena institucija, šios institucijos
 bendradarbiauja keisdamosi jų darbui reikalinga informacija.
 3. Laikydamosi 17 straipsnio, už
 išorės sienų kontrolę atsakingos institucijos sustabdo gaminio
 išleidimą į laisvą apyvartą Sąjungos rinkoje, jeigu
 atlikdamos 1 dalyje nurodytus patikrinimus turi priežasčių manyti,
 kad gaminys gali kelti riziką.
 Gaminio, kuris, išleistas į laisvą
 apyvartą turi atitikti Sąjungos derinamuosius teisės aktus,
 formali neatitiktis tiems teisės aktams, valstybių narių
 institucijoms yra pakankama priežastis manyti, kad jis gali kelti riziką
 bet kuriuo iš šių atvejų, kai:
 (a)
 prie jo nepridėti teisės aktuose
 reikalaujami dokumentai;
 (b)
 jis nepažymėtas ar nepaženklintas pagal tuos
 teisės aktus;
 (c)
 ant jo yra CE ženklas arba kitas Sąjungos
 derinamuosiuose teisės aktuose reikalaujamas ženklas, tačiau tas
 ženklas pritvirtintas netinkamu ar klaidinančiu būdu.
 4. Institucijos, atsakingos už
 išorės sienų kontrolę, nedelsdamos praneša rinkos
 priežiūros institucijoms apie bet kokį sustabdymą pagal 3
 dalį.
 5. Greitai gendančių
 gaminių atveju už išorės sienų kontrolę atsakingos
 institucijos siekia, kiek įmanoma, užtikrinti, kad visi reikalavimai,
 kuriuos jos gali nustatyti gaminių saugojimui arba transporto
 priemonių, kuriomis jie gabenami, stovėjimui, būtų
 suderinti su tų gaminių laikymo sąlygomis.
 6. Jeigu už išorės
 sienų kontrolę atsakingos institucijos turi priežasčių
 manyti, kad išleisti į laisvą apyvartą nedeklaruoti gaminiai
 kelia riziką, jos visą susijusią informaciją perduoda už
 išorės sienų kontrolę atsakingoms institucijoms galutinės
 paskirties valstybėje narėje.
 15 straipsnis
 Išleidimas
 1. Gaminys, kurio išleidimą
 pagal 14 straipsnį sustabdė už išorės sienų kontrolę
 atsakingos institucijos, išleidžiamas, jeigu per tris darbo dienas po išleidimo
 sustabdymo į jas nesikreipia rinkos priežiūros institucijos
 prašydamos pratęsti sustabdymą arba jeigu rinkos priežiūros
 institucijos joms pranešė, kad gaminys nekelia rizikos, ir jeigu
 įvykdomi visi kiti su tokiu išleidimu susiję reikalavimai ir
 formalumai.
 2. Jeigu rinkos priežiūros
 institucijos padaro išvadą, kad gaminys, kurio išleidimas pagal 14
 straipsnio 3 dalies antrą pastraipą buvo sustabdytas dėl
 formalios neatitikties, faktiškai rizikos nekelia, ekonominės veiklos
 vykdytojas iki gaminio išleidimo vis dėlto formalią neatitiktį
 pašalina.
 3. Jeigu gaminys atitinka bet
 kurių Sąjungos derinamųjų teisės aktų
 reikalavimus, kurie gaminiui taikomi jį išleidžiant ir yra susiję su
 galima nagrinėjamąja rizika, rinkos priežiūros institucijos,
 visapusiškai atsižvelgusios į tyrimų protokolus ar atitikties
 vertinimo įstaigos išduotus atitikties patvirtinimo sertifikatus, gali
 daryti prielaidą, kad gaminys nekelia rizikos. Tačiau tai neužkerta kelio šioms institucijoms nurodyti už
 išorės sienų kontrolę atsakingoms institucijoms neišleisti
 gaminio, jeigu esama įrodymų, kad, nepaisant minėtos atitikties,
 gaminys iš tikrųjų kelia riziką.
 16 straipsnis
 Atsisakymas išleisti
 1. Jeigu rinkos priežiūros
 institucijos padaro išvadą, kad gaminys kelia riziką, jos už
 išorės sienų kontrolę atsakingoms institucijoms nurodo
 neišleisti gaminio į laisvą apyvartą ir gaminio sąskaitoje
 faktūroje ir bet kuriame kitame susijusiame lydimajame dokumente
 įrašo:
 „Gaminys kelia riziką — išleisti į
 laisvą apyvartą negalima — Reglamentas (ES) Nr. XXX/XXXX“.
 2. Jeigu vėliau tas gaminys
 deklaruojamas kitai muitinės procedūrai nei išleidimas į
 laisvą apyvartą ir jeigu rinkos priežiūros institucijos
 neprieštarauja, 1 dalyje nurodytas įrašas toje dalyje nurodytomis
 sąlygomis taip pat pateikiamas pagal tą procedūrą
 naudojamuose dokumentuose.
 3. Rinkos priežiūros
 institucijos arba atitinkamai už išorės sienų kontrolę
 atsakingos institucijos riziką keliantį gaminį gali sunaikinti
 arba kitaip jį padaryti nenaudojamu, jeigu, jų manymu, toks veiksmas
 yra būtinas ir proporcingas. Tokio veiksmo išlaidas padengia asmuo,
 deklaravęs gaminį išleisti į laisvą apyvartą.
 4. Rinkos priežiūros
 institucijos už išorės sienų kontrolę atsakingoms institucijoms
 pateikia informaciją apie gaminių kategorijas, kurios pagal 1
 dalį nustatytos kaip keliančios riziką.
 5. Kiekvienai priemonei, kurios
 imamasi pagal 1 arba 3 dalį, taikomos teisės gynimo priemonės,
 įskaitant galimybę kreiptis į kompetentingus nacionalinius
 teismus
 6. Kai rinkos priežiūros
 institucijos imasi priemonių pagal 1 dalį, jos gali nustatyti
 mokesčius, kuriais visiškai ar iš dalies padengiamos jų veiklos
 išlaidos, tarp jų ir vertinant riziką atliekamų tyrimų
 išlaidos.
 17 straipsnis
 Asmeninėms reikmėms
 importuojamos prekės
 1. Jeigu gaminys į
 Sąjungą įvežamas kaip fizinio asmens gabenamas ir fiziškai
 turimas daiktas ir jį galima pagrįstai laikyti to asmens asmeniniam
 naudojimui skirtu daiktu, jo išleidimas pagal 14 straipsnio 3 dalį
 nesustabdomas, išskyrus atvejus, kai gaminio naudojimas gali kelti pavojų
 asmenų ir gyvūnų sveikatai ir gyvybei arba augalams.
 2. Gaminys laikomas skirtu
 į Sąjungą jį įvežančio fizinio asmens naudojimui,
 jeigu jis įvežamas nereguliariai, yra skirtas naudoti tik tam asmeniui ar
 jo šeimos nariams ir dėl jo pobūdžio ar kiekio negalima laikyti, kad
 jis yra skirtas komerciniams tikslams.
 18 straipsnis
 Sąjungoje
 atliekamas į Sąjungą įvežamų gaminių, kuriems
 taikomi derinamieji teisės aktai, vertinimas
 1. Per 60 dienų po
 Komisijos pranešimo valstybėms narėms pagal 20 straipsnio 4 dalį
 apie bet kokį pirmos pranešančiosios valstybės narės
 atsisakymą išleisti gaminį į laisvą apyvartą,
 valstybė narė gali pareikšti prieštaraujanti tam atsisakymui, jei jis
 susijęs su gaminiu, kuriam taikomi Sąjungos derinamieji teisės
 aktai. Valstybė narė prieštaravimą motyvuoja, nurodo, kuo
 skiriasi jos gaminio keliamos rizikos vertinimas, ir pamini visas su tuo
 gaminiu susijusias specialias aplinkybes ir bet kokią papildomą
 informaciją.
 2. Jeigu valstybė narė
 pagal 1 dalį nepateikia prieštaravimo ir Komisija nemano, kad
 nacionalinės priemonės prieštarauja Sąjungos teisės aktams,
 pirmos pranešančiosios valstybės narės atsisakymas laikomas
 pagrįstu ir kiekviena valstybė narė užtikrina, kad dėl
 atitinkamo gaminio būtų nedelsiant imtasi ribojamųjų
 priemonių.
 3. Jeigu valstybė narė
 pareiškia prieštaravimą pagal 1 dalį arba jeigu Komisija mano, kad
 atsisakymas gali prieštarauti Sąjungos teisės aktams, Komisija
 nedelsdama pradeda konsultacijas su atitinkamu (-ais) ekonominės veiklos
 vykdytoju (-ais) ir įvertina atsisakymą atsižvelgdama į visus
 turimus mokslinius ar techninius įrodymus.
 4. Remdamasi pagal 3 dalį
 atlikto vertinimo rezultatais, Komisija įgyvendinimo aktais gali priimti
 sprendimą, ar atsisakymas yra pagrįstas ir ar panašaus veiksmo
 turėtų imtis visos to dar nepadariusios valstybės narės.
 Šiuo atveju ji sprendimą skiria susijusioms valstybėms narėms ir
 iš karto apie jį praneša visoms valstybėms narėms ir atitinkamam
 ekonominės veiklos vykdytojui ar vykdytojams.
 5. Jeigu Komisija nusprendžia,
 kad atsisakymas yra pagrįstas, kiekviena valstybė narė
 nedelsdama imasi būtinų ribojamųjų priemonių. Jeigu Komisija
 nusprendžia, kad atsisakymas yra nepagrįstas, pirma pranešančioji
 valstybė narė ir bet kuri kita valstybė narė, kuri
 ėmėsi panašios priemonės, panaikina tą priemonę ir
 pranešimą, kurį pagal 20 straipsnį siuntė per RAPEX
 sistemą.
 6. Jeigu atsisakymas laikomas
 pagrįstu ir nustatoma, kad gaminys Sąjungos derinamųjų
 teisės aktų neatitinka dėl atitinkamų darniųjų
 standartų trūkumų, Komisija informuoja atitinkamą Europos
 standartizacijos organizaciją ir gali pateikti reikiamą prašymą
 pagal Reglamento (ES) Nr. 1025/2012 11 straipsnį.
 V SKYRIUS
 Keitimasis
 informacija
 19 straipsnis
 Sąjungos skubaus keitimosi
 informacija sistema RAPEX
 1. Komisija prižiūri
 skubaus keitimosi informacija sistemą (RAPEX). Valstybės narės
 RAPEX sistemą naudoja pagal šį reglamentą keisdamosi informacija
 apie riziką keliančius gaminius.
 2. Kiekviena valstybė
 narė paskiria po vieną RAPEX kontaktinį centrą.
 3. Komisija įgyvendinimo
 aktais gali nustatyti keitimosi informacija per RAPEX sistemą būdus
 ir procedūras. Tokie įgyvendinimo aktai priimami pagal 32 straipsnio 2
 dalyje nurodytą nagrinėjimo procedūrą.
 4. Dalyvauti RAPEX sistemoje
 gali paraišką pateikusios šalys, trečiosios šalys arba
 tarptautinės organizacijos pagal Sąjungos ir tų šalių ar
 organizacijų susitarimus. Kiekvienas toks susitarimas grindžiamas
 abipusiškumo principu ir į jį turi būti įtrauktos
 konfidencialumo nuostatos, atitinkančios Sąjungoje taikomas
 nuostatas.
 20 straipsnis
 Pranešimas apie riziką
 keliančius gaminius per RAPEX sistemą
 1. RAPEX kontaktinis centras
 nedelsdamas praneša Komisijai informaciją apie:
 (a)
 visus taisomuosius veiksmus, kurių
 ėmėsi ekonominės veiklos vykdytojai pagal 9 straipsnio 3
 dalį;
 (b)
 visas priemones, kurių pagal 10 straipsnio 1
 arba 4 dalį ėmėsi rinkos priežiūros institucijos, išskyrus
 atvejus, kai tos priemonės yra susijusios su gaminiu, apie kurį
 reikia pranešti pagal a punktą;
 (c)
 kiekvieną atsisakymą išleisti gaminį
 į laisvą apyvartą pagal 16 straipsnį.
 Pirma pastraipa netaikoma, jeigu RAPEX kontaktinis
 centras turi priežasčių manyti, kad gaminio keliama rizika nedaro
 poveikio už jo valstybės narės teritorijos ribų.
 RAPEX kontaktinis centras nedelsdamas informuoja
 Komisiją apie kiekvieną susijusį pirmoje pastraipoje
 minėtų taisomųjų veiksmų ar priemonių
 atnaujinimą, keitimą ar panaikinimą.
 2. Teikiant informaciją
 pagal 1 dalį, nurodomi visi turimi duomenys apie riziką ir bent jau
 ši informacija:
 (a)
 rizikos pobūdis ir lygis, įskaitant
 rizikos vertinimo rezultatų santrauką;
 (b)
 bet kokios neatitikties Sąjungos
 derinamiesiems teisės aktams pobūdis;
 (c)
 gaminiui identifikuoti būtini duomenys;
 (d)
 gaminio kilmė ir tiekimo grandinė;
 (e)
 data, kurią imtasi priemonės ar taisomojo
 veiksmo, ir tos priemonės ar veiksmo trukmė;
 (f)
 priemonės ar taisomojo veiksmo pobūdis ir
 tai, ar jų imtasi savanoriškai, jie buvo patvirtinti ar reikalaujami;
 (g)
 ar ekonominės veiklos vykdytojui suteikta
 galimybė būti išklausytam.
 Pirmoje pastraipoje nurodyta informacija
 perduodama naudojant RAPEX sistemoje Komisijos pateiktą standartinę
 pranešimo formą.
 3. Jeigu pranešimas yra
 susijęs su gaminiu, kuris, kaip nustatyta, neatitinka Sąjungos
 derinamųjų teisės aktų, teikiant informaciją taip pat
 nurodoma, ar neatitiktį lėmė vienas iš šių veiksnių:
 (a)
 gaminio neatitiktis taikomų teisės
 aktų reikalavimams;
 (b)
 tuose teisės aktuose nurodytų
 darniųjų standartų, leidžiančių daryti atitikties
 tiems reikalavimams prielaidą, trūkumai.
 Jeigu 1 dalyje nurodyta priemonė ar
 taisomasis veiksmas yra susiję su gaminiu, kurio atitiktį yra
 įvertinusi paskelbtoji įstaiga, rinkos priežiūros institucijos
 užtikrina, kad susijusiai paskelbtajai įstaigai būtų pranešta
 apie taisomuosius veiksmus ar priemones, kurių imtasi.
 4. Gavusi pranešimą,
 Komisija jį perduoda kitoms valstybėms narėms. Jeigu pranešimas neatitinka 1, 2 ir 3 dalyse
 nustatytų reikalavimų, Komisija gali jį sustabdyti.
 5. Valstybės narės
 nedelsdamos informuoja Komisiją apie veiksmus ar priemones, kurių
 ėmėsi gavusios pranešimą, ir pateikia bet kokią
 papildomą informaciją, įskaitant informaciją apie visų
 atliktų tyrimų ar analizės rezultatus ar galimus nuomonių
 skirtumus. Šią informaciją
 Komisija nedelsdama persiunčia kitoms valstybėms narėms.
 21 straipsnis
 Rinkos priežiūros
 informacinė ryšių sistema
 1. Komisija prižiūri rinkos
 priežiūros informacinę ryšių sistemą (ICSMS), kurioje
 kaupia ir struktūriškai saugo su rinkos priežiūros klausimais
 susijusią informaciją, visų pirma informaciją apie:
 (a)
 rinkos priežiūros institucijas ir jų
 kompetencijos sritis;
 (b)
 rinkos priežiūros programas;
 (c)
 rinkos priežiūros veiklos stebėseną,
 peržiūrą ir vertinimą;
 (d)
 skundus ar pranešimus, susijusius su gaminių
 keliamos rizikos klausimais;
 (e)
 bet kokią neatitiktį Sąjungos
 derinamiesiems teisės aktams, išskyrus pagal 20 straipsnį per RAPEX
 sistemą praneštas priemones ar taisomuosius veiksmus;
 (f)
 valstybių narių prieštaravimus pagal 11
 straipsnio 1 dalį ar 18 straipsnio 1 dalį ir susijusius tolesnius
 veiksmus.
 ICSMS registruojamos pagal 20 straipsnį per
 RAPEX sistemą pateiktų pranešimų apie priemones ar taisomuosius
 veiksmus nuorodos.
 Kai reikia ar tikslinga, galimybė naudotis
 ICSMS taip pat gali būti suteikta už išorės sienų kontrolę
 atsakingoms institucijoms.
 2. Taikydamos 1 dalį,
 valstybės narės per ICSMS teikia bet kokią jų turimą
 ir pagal 20 straipsnį dar nepraneštą informaciją apie
 riziką keliančius gaminius, pirmiausia nurodydamos nustatytą
 riziką, atliktų tyrimų rezultatus, taikomas ribojamąsias
 priemones, ryšius su atitinkamais ekonominės veiklos vykdytojais ir
 veiksmų ar neveikimo priežastis.
 3. Rinkos priežiūros
 institucijos pripažįsta kitų valstybių narių
 atitinkamų institucijų ar jų pavedimu parengtus ir ICSMS
 pateiktus tyrimų protokolus ir jais naudojasi.
 22 straipsnis
 Tarptautiniai konfidencialios
 informacijos mainai
 Komisija ir valstybės narės su
 trečiųjų šalių reguliavimo institucijomis ar
 tarptautinėmis organizacijomis, su kuriomis Komisija ir tam tikra
 valstybė narė ar valstybių narių grupė yra sudariusios
 abipusiškumu pagrįstus dvišalius ar daugiašalius konfidencialumo
 susitarimus, gali keistis konfidencialia informacija, įskaitant
 informaciją, kuria keičiamasi per RAPEX sistemą.
 VI SKYRIUS
 Bendradarbiavimas
 23 straipsnis
 Savitarpio pagalba
 1. Valstybių narių
 rinkos priežiūros institucijos viena su kita, įvairios kiekvienos
 valstybės narės institucijos ir rinkos priežiūros institucijos,
 taip pat rinkos priežiūros institucijos ir Komisija bei susijusios
 Sąjungos agentūros veiksmingai bendradarbiauja ir keičiasi
 informacija apie rinkos priežiūros programas ir visais klausimais,
 susijusiais su rizika keliančiais gaminiais.
 2. Rinkos priežiūros
 institucijos, gavusios kitos valstybės narės rinkos priežiūros institucijos
 tinkamai pagrįstą prašymą, teikia visą susijusią
 informaciją ar dokumentus ir atlieka patikrinimus, patikras ar tyrimus ir
 apie juos bei apie susijusius tolesnius veiksmus praneša prašančiajai
 institucijai.
 Pirmoje pastraipoje nurodyta informacija,
 dokumentai ir pranešimai naudojami tik tuo tikslu, kuriam jų buvo prašyta,
 ir kuo greičiau apdorojami elektroninėmis priemonėmis.
 24 straipsnis
 Bendradarbiavimas su
 trečiųjų šalių kompetentingomis institucijomis
 1. Rinkos priežiūros
 institucijos gali bendradarbiauti su trečiųjų šalių
 kompetentingomis institucijomis, kad keistųsi informacija, teiktų
 techninę pagalbą, skatintų naudotis Sąjungos informacijos
 mainų sistemomis, įskaitant RAPEX sistemą pagal 19 straipsnio 4
 dalį, lengvintų prieigą prie jų, taip pat skatintų su
 atitikties vertinimu ir rinkos priežiūra susijusią veiklą.
 2. Su trečiųjų
 šalių kompetentingomis institucijomis bendradarbiaujama, inter alia,
 vykdant 27 straipsnyje nurodyto pobūdžio veiklą.
 Valstybės narės užtikrina, kad šioje veikloje
 dalyvautų jų kompetentingos institucijos.
 25 straipsnis
 Europos rinkos priežiūros forumas
 1. Įkuriamas Europos rinkos
 priežiūros forumas (ERPF).
 2. ERPF susitikimuose kiekvienai
 valstybei narei atstovauja asmuo arba asmenys, kuriuos valstybė narė
 parenka atsižvelgdama į atitinkamo susitikimo temą pagal specialias
 žinias ir patirtį.
 3. ERPF susitikimai rengiami
 reguliariai ir, jei reikia, Komisijos arba valstybės narės prašymu.
 4. ERPF deda visas pastangas,
 kad būtų pasiektas sutarimas. Jeigu sutarimas nepasiekiamas, poziciją ERPF priima
 paprastąją narių balsų dauguma. Nariai gali prašyti, kad jų pozicijos ir tų pozicijų
 motyvai būtų įtraukti į oficialų protokolą.
 5. ERPF gali kviesti ekspertus
 ir kitas trečiąsias šalis, kad šie dalyvautų susitikimuose ar
 raštu pateiktų pastabas.
 6. ERPF gali sudaryti
 nuolatinius ar laikinus pogrupius, į kuriuos įtraukiamos ir rinkos
 priežiūros administracinio bendradarbiavimo darbo grupės,
 įsteigtos Sąjungos derinamiesiems teisės aktams
 įgyvendinti. Kaip
 stebėtojai į tokius pogrupius gali būti kviečiamos
 organizacijos, kurios Sąjungos lygmeniu atstovauja pramonės,
 mažųjų ir vidutinių įmonių, vartotojų,
 laboratorijų ir atitikties vertinimo įstaigų interesams.
 7. ERPF nustato savo darbo
 tvarkos taisykles, kurios įsigalioja, kai Komisija dėl jų
 pateikia teigiamą nuomonę.
 8. ERPF bendradarbiauja su
 keitimosi informacija apie reikalavimų vykdymo užtikrinimą forumu,
 įsteigtu Reglamentu (EB) Nr. 1907/2006.
 26 straipsnis
 Komisijos parama ir vykdomasis
 sekretoriatas
 1. Komisija remia rinkos
 priežiūros institucijų bendradarbiavimą. Ji dalyvauja ERPF ir jo pogrupių susitikimuose.
 2. Kad ERPF galėtų
 vykdyti 27 straipsnyje nustatytas užduotis, jam padeda techninę ir
 logistinę paramą ERPF ir jo pogrupiams teikiantis vykdomasis sekretoriatas.
 27 straipsnis
 ERPF užduotys
 ERPF vykdo šias užduotis:
 (a)
 lengvina keitimąsi informacija apie
 riziką keliančius gaminius, rizikos vertinimą, tyrimų
 metodus ir rezultatus, naujausią mokslo pažangą ir kitus su
 kontrolės veikla susijusius aspektus;
 (b)
 koordinuoja 7 straipsnyje nurodytų
 bendrųjų ir konkrečių sektorių rinkos priežiūros
 programų rengimą ir įgyvendinimą;
 (c)
 organizuoja bendrus rinkos priežiūros ir
 tyrimų projektus;
 (d)
 keičiasi profesinėmis žiniomis ir
 geriausios praktikos pavyzdžiais;
 (e)
 organizuoja mokymų programas ir
 nacionalinių pareigūnų mainus;
 (f)
 padeda vykdyti stebėseną, kaip aprašyta 4
 straipsnio 3 dalyje;
 (g)
 organizuoja informacines kampanijas ir bendras
 vizitų programas;
 (h)
 gerina Sąjungos lygiu vykdomą
 bendradarbiavimą riziką keliančių gaminių atsekamumo,
 pašalinimo ir susigrąžinimo klausimais;
 (i)
 užtikrina, kad būtų lengvai prieinama
 rinkos priežiūros institucijų surinkta gaminių saugos
 informacija, įskaitant informaciją apie skundus, nelaimingus
 atsitikimus, sužalojimų ataskaitas bei atliktus tyrimus ir tyrimų
 rezultatus, kad tą informaciją būtų lengva rasti ir ja
 dalytis;
 (j)
 tinkamai atsižvelgiant į verslo, visų
 pirma mažųjų ir vidutinių įmonių, ir kitų
 suinteresuotųjų subjektų interesus, padeda rengti gaires,
 kuriomis siekiama užtikrinti veiksmingą ir vienodą šio reglamento
 įgyvendinimą;
 (k)
 Komisijai paprašius, konsultuoja ją bet kokiu
 su šio reglamento įgyvendinimu susijusiu klausimu ir padeda tą
 klausimą išnagrinėti;
 (l)
 formuoja vienodą valstybių narių
 rinkos priežiūros administracinę praktiką.
 28 straipsnis
 Europos Sąjungos etaloninės
 laboratorijos
 1. Tam tikriems gaminiams ar
 gaminių kategorijai ar grupei arba tam tikrai rizikai, susijusiai su tam
 tikros kategorijos ar grupės gaminiais, tirti Komisija įgyvendinimo
 aktais gali paskirti 2 dalyje nustatytus kriterijus atitinkančias
 Sąjungos etalonines laboratorijas.
 2. Kiekviena Sąjungos
 etaloninė laboratorija turi atitikti šiuos kriterijus:
 (a)
 turėti kvalifikuotų darbuotojų,
 deramai išmanančių jų kompetencijos srityje naudojamus
 analizės metodus ir turinčių reikiamų žinių apie
 standartus ir praktiką;
 (b)
 turėti joms pavestoms užduotims atlikti
 būtiną įrangą ir etalonines medžiagas;
 (c)
 nešališkai ir nepriklausomai veikti viešojo
 intereso labui;
 (d)
 užtikrinti, kad darbuotojai paisytų tam
 tikrų temų, rezultatų ar pranešimų slaptumo.
 3. Neviršydamos
 įgaliojimų, paskirtosios Sąjungos etaloninės laboratorijos,
 kai tinkama, vykdo šias užduotis:
 (a)
 atlieka gaminių tyrimus, susijusius su rinkos
 priežiūros veikla ir tyrimais;
 (b)
 padeda spręsti valstybių narių
 institucijų, ekonominės veiklos vykdytojų ir atitikties
 vertinimo įstaigų ginčus;
 (c)
 Komisijai ir valstybėms narėms teikia
 nepriklausomas technines ar mokslines konsultacijas;
 (d)
 kuria naujus tyrimų būdus ir metodus;
 (e)
 platina informaciją ir organizuoja mokymus.
 VII SKYRIUS
 Finansavimas
 29 straipsnis
 Finansavimo veikla
 1. Sąjungos lėšomis
 gali būti finansuojama tokia pagal šį reglamentą vykdoma veikla:
 (a)
 pagalba rengiant ir atnaujinant rinkos
 priežiūros gaires;
 (b)
 techninių ar mokslinių žinių,
 skirtų padėti Komisijai įgyvendinti rinkos priežiūros
 administracinio bendradarbiavimo nuostatas ir 11 bei 18 straipsniuose nurodytas
 Sąjungos vertinimo procedūras, teikimas Komisijai;
 (c)
 parengiamieji ar pagalbiniai darbai, atliekami
 įgyvendinant rinkos priežiūros veiklą, susijusią su
 Sąjungos teisės aktų taikymu: tyrimai, programos, vertinimas,
 gairės, lyginamieji tyrimai, bendri vizitai, mokslo tiriamieji darbai,
 duomenų bazių kūrimas ir priežiūra, mokymas, laboratoriniai
 darbai, tyrimų kokybės tikrinimas, tarplaboratoriniai tyrimai ir
 atitikties vertinimo darbai, taip pat Europos rinkos priežiūros kampanijos
 ir panašaus pobūdžio veikla;
 (d)
 pagal techninės pagalbos programas vykdoma
 veikla, bendradarbiavimas su trečiosiomis šalimis ir Europos atitikties
 vertinimo politikos bei sistemų skatinimas tarp suinteresuotųjų
 šalių Europos ir tarptautiniu lygmeniu ir jų gerinimas;
 (e)
 rinkos priežiūros institucijų
 bendradarbiavimas ir vykdomojo sekretoriato techninė bei logistinė
 pagalba ERPF ir jo pogrupiams.
 2. Sąjungos finansinė
 parama pagal šį reglamentą vykdomai veiklai įgyvendinama
 remiantis Reglamentu (ES, Euratomas) Nr. 966/2012 tiesiogiai arba netiesiogiai
 biudžeto vykdymo užduotis pavedant Reglamento (ES, Euratomas) Nr. 966/2012 58
 straipsnio 1 dalies c punkte išvardytiems subjektams.
 3. Asignavimus šiame reglamente
 nurodytai veiklai kiekvienais metais nustato biudžeto valdymo institucija
 atsižvelgdama į galiojančioje finansinėje programoje nustatytas
 ribas.
 4. Rinkos priežiūros
 veiklai finansuoti skirti asignavimai, kuriuos nustato biudžeto valdymo
 institucija, gali taip pat apimti išlaidas, susijusias su parengiamaisiais,
 stebėsenos, kontrolės, audito ir vertinimo veiksmais, būtinais
 šiame reglamente numatytai veiklai vykdyti ir jos tikslams pasiekti, visų pirma: tyrimais, ekspertų
 susitikimais, informavimo ir ryšių palaikymo veiksmais, įskaitant
 institucijų vykdomą informavimą apie Sąjungos politinius
 prioritetus, susijusius su bendraisiais rinkos priežiūros veiklos
 tikslais, išlaidomis, susijusiomis su informacinių technologijų tinklais,
 pirmiausia dėmesį skiriant informacijos apdorojimui ir mainams, kartu
 su visomis kitomis techninės ir administracinės pagalbos išlaidomis,
 kurias Komisija patiria administruodama pagal šį reglamentą
 vykdomą veiklą.
 5. Atsižvelgdama į
 Sąjungos politiką ir teisės aktus, Komisija įvertina
 Sąjungos lėšomis finansuojamos rinkos priežiūros veiklos
 svarbą ir vertinimo rezultatus praneša Europos Parlamentui ir Tarybai ne
 vėliau kaip [penkeri metai po taikymo pradžios datos], o
 vėliau kas – penkerius metus.
 30 straipsnis
 Sąjungos finansinių
 interesų apsauga
 1. Komisija imasi rinkamų
 priemonių, skirtų užtikrinti, kad įgyvendinant pagal šį
 reglamentą finansuojamus veiksmus būtų saugomi Sąjungos
 finansiniai interesai taikant prevencines priemones prieš sukčiavimą,
 korupciją ir bet kokią kitą neteisėtą veiklą,
 atliekant veiksmingus patikrinimus, jei nustatomi pažeidimai, išieškant
 neteisingai išmokėtas sumas ir, kai tinkama, taikant veiksmingas,
 proporcingas ir atgrasomas sankcijas.
 2. Komisijai arba jos atstovams
 ir Audito Rūmams suteikiami įgaliojimai atlikti visų
 dotacijų gavėjų, rangovų ir subrangovų, gavusių
 Sąjungos lėšų pagal šį reglamentą, dokumentų
 auditą ir patikrinimus vietoje.
 3. Europos kovos su
 sukčiavimu tarnyba (OLAF) gali, laikydamasi Reglamente (Euratomas, EB) Nr.
 2185/96[41]
 nustatytų procedūrų, atlikti ekonominės veiklos
 vykdytojų, tiesiogiai arba netiesiogiai susijusių su tokiu
 finansavimu, patikrinimus ir inspektavimą vietoje, siekdama nustatyti, ar
 vykdant dotacijos susitarimą, dotacijos sprendimą ar sutartį
 dėl Sąjungos lėšų skyrimo nebūta Sąjungos
 finansiniams interesams kenkiančių sukčiavimo, korupcijos ar
 kitos neteisėtos veikos atvejų.
 4. Nepažeidžiant 1 ir 2
 dalių, bendradarbiavimo susitarimuose su trečiosiomis šalimis bei
 tarptautinėmis organizacijomis ir dotacijų susitarimuose, dotacijų
 sprendimuose ir sutartyse, sudaromose įgyvendinant šį
 reglamentą, Komisijai, Audito Rūmams ir OLAF aiškiai suteikiami
 įgaliojimai atlikti auditą ir patikrinimus bei inspektavimą
 vietoje.
 VIII SKYRIUS
 Baigiamosios
 nuostatos
 31 straipsnis
 Sankcijos
 Valstybės narės nustato taisykles,
 kuriomis reglamentuojamos sankcijos, taikomos pažeidus šio reglamento
 nuostatas, kuriomis nustatomos ekonominės veiklos vykdytojų
 prievolės, ir bet kurių Sąjungos derinamųjų teisės
 aktų, kuriais reglamentuojami gaminiai, kuriems taikomas šis reglamentas,
 nuostatas, kuriomis nustatomos ekonominės veiklos vykdytojų
 prievolės, kai tuose teisės aktuose sankcijos nenumatytos, ir imasi
 visų būtinų priemonių, kad užtikrintų jų įgyvendinimą.
 Numatytos sankcijos turi būti veiksmingos, proporcingos ir atgrasomos. Valstybės
 narės iki [įrašyti datą – 3 mėnesiai iki datos,
 kurią pradedamas taikyti šis reglamentas] Komisijai praneša apie šias
 nuostatas ir nedelsdamos ją informuoja apie visus vėlesnius su jomis
 susijusius pakeitimus.
 Nustatant pirmoje pastraipoje nurodytas
 sankcijas atsižvelgiama į įmonių dydį, ypač į
 mažųjų ir vidutinių įmonių padėtį. Jei
 ekonominės veiklos vykdytojas yra anksčiau padaręs panašų
 pažeidimą, jam gali būti taikomos didesnės sankcijos, o už
 didelius pažeidimus gali būti nustatytos baudžiamosios sankcijos.
 32 straipsnis
 Komiteto procedūra
 1. Komisijai padeda Komitetas. Šis komitetas – tai Reglamente (ES) Nr. 182/2011
 apibrėžtas komitetas.
 2. Darant nuorodą į
 šią dalį, taikomas Reglamento (ES) Nr. 182/2011 5 straipsnis.
 3. Darant nuorodą į
 šią dalį, taikomas Reglamento (ES) Nr. 182/2011 8 straipsnis kartu su
 jo 5 straipsniu.
 33 straipsnis
 Vertinimas
 Ne vėliau kaip po [penkerių]
 metų po taikymo pradžios datos Komisija įvertina šio reglamento
 taikymą ir vertinimo ataskaitą perduoda Europos Parlamentui ir
 Tarybai. Ataskaitoje
 nurodoma, ar pasiekti šio reglamento tikslai, visų pirma įvertinama,
 ar užtikrintas veiksmingesnis ir efektyvesnis gaminių saugos
 taisyklių ir Sąjungos derinamųjų teisės aktų
 vykdymas, ar pagerėjo rinkos priežiūros institucijų
 bendradarbiavimas, ar padidėjo į Sąjungos rinką
 įvežamų gaminių kontrolė ir ar pagerėjo asmenų
 sveikatos ir saugos apskritai, sveikatos ir saugos darbe, vartotojų,
 aplinkos ir viešojo saugumo, taip pat kitų viešųjų interesų
 apsauga, atsižvelgiant į jo poveikį verslui, visų pirma
 mažosioms ir vidutinėms įmonėms.
 34 straipsnis
 Pakeitimai
 1. Panaikinamos šios nuostatos:
 (a)
 Direktyvos 2011/65/ES 18
 straipsnis;
 (b)
 Tarybos direktyvos 89/686/EEB 7 straipsnis;
 (c)
 Direktyvos 93/15/EEB 7 straipsnio
 2 ir 3 dalys ir 8 straipsnis;
 (d)
 Direktyvos 94/9/EB 7 straipsnis;
 (e)
 Direktyvos 94/25/EB 7 straipsnis, 10 straipsnio 4
 dalis ir 11 straipsnis;
 (f)
 Direktyvos 95/16/EB 7 ir 11 straipsniai;
 (g)
 Direktyvos 97/23/EB 8, 16
 ir 18 straipsniai;
 (h)
 Direktyvos 1999/5/EB 9
 straipsnis;
 (i)
 Direktyvos 2000/9/EB 14, 15 ir 19 straipsniai;
 (j)
 Direktyvos 2000/14/EB 5 straipsnis;
 (k)
 Direktyvos 2001/95/EB 6 straipsnio 2 ir 3 dalys, 8,
 9, 10, 11, 12, 13 straipsniai ir II priedas;
 (l)
 Direktyvos 2004/108/EB 10 ir 11
 straipsniai;
 (m)
 Direktyvos 2006/42/EB 4 straipsnio 3 ir 4 dalys ir 11,
 17 ir 20 straipsniai;
 (n)
 Direktyvos 2006/95/EB 9
 straipsnis;
 (o)
 Direktyvos 2007/23/EB 14
 straipsnio 5 ir 6 dalys ir 15, 16 ir 17 straipsniai;
 (p)
 Direktyvos 2008/57/EB 13 straipsnio 5 dalis ir 14
 straipsnis;
 (q)
 Direktyvos 2009/48/EB 39, 40,
 42–45 straipsniai;
 (r)
 Direktyvos 2009/105/EB 7, 15 ir 17 straipsniai;
 (s)
 Direktyvos 2009/142/EB 7, 11 ir 12 straipsniai;
 (t)
 Reglamento (ES) Nr. 305/2011 56–59 straipsniai.
 2. Reglamento (EB) Nr. 764/2008 3
 straipsnio 2 dalies a punktas pakeičiamas taip:
 „a) Reglamento (ES) Nr. [...] [dėl
 gaminių rinkos priežiūros] 10 straipsnį;“
 3. Reglamentas (EB) Nr. 765/2008
 iš dalies keičiamas taip:
 (a)
 Reglamento (EB) Nr. 765/2008
 1 straipsnio 2 ir 3 dalys, 2 straipsnio 14, 15, 17, 18 ir 19 punktai, III skyrius
 ir 32 straipsnio 1 dalies e punktas išbraukiami;
 (b)
 Reglamento (EB) Nr. 765/2008 pavadinimas
 pakeičiamas taip:
 „2008 m. liepos 9 d. Europos Parlamento ir Tarybos
 reglamentas (EB) Nr. 765/2008, kuriuo nustatomi atitikties vertinimo
 įstaigų akreditavimo reikalavimai ir bendrieji žymėjimo CE
 ženklu principai ir panaikinamas Reglamentas (EEB) Nr. 339/93“
 Nuorodos į Reglamento (EB) Nr. 765/2008 15–29
 straipsnių nuostatas laikomos nuorodomis į šį reglamentą ir
 skaitomos pagal priede pateiktą atitikties lentelę.
 35 straipsnis
 Pereinamojo laikotarpio nuostatos
 Procedūroms, pradėtoms nacionaliniu
 ar Sąjungos lygiu pagal bet kurią iš šio reglamento 34 straipsnyje ar
 Direktyvos 2001/95/EB 6–9 straipsniuose nurodytų nuostatų, toliau
 taikomos tos nuostatos.
 36 straipsnis
 Įsigaliojimas
 Šis reglamentas įsigalioja [įrašyti
 datą – ta pati data kaip Reglamento (ES) Nr. [... / ...] dėl
 vartojimo gaminių saugos]
 Jis taikomas nuo 2015 m. sausio 1 d.
 Šis reglamentas privalomas visas ir tiesiogiai
 taikomas visose valstybėse narėse.
 Priimta Briuselyje
 Europos Parlamento vardu Tarybos
 vardu
 Pirmininkas Pirmininkas
 PRIEDAS
 Atitikties lentelė
 Reglamentas (EB) Nr. 765/2008 || Šis reglamentas
 15 straipsnio 1, 2 ir 5 dalys || 2 straipsnis
 15 straipsnio 3 dalis || -
 15 straipsnio 4 dalis || 3 straipsnio 1 dalis
 16 straipsnio 1 dalis || 4 straipsnio 1 dalis
 16 straipsnio 2 dalis || 4 straipsnio 2 dalis kartu su 3 straipsnio 12 dalimi; 17 straipsnio 1 dalis ir 26 straipsnio 5 dalis
 16 straipsnio 3 dalis || -
 16 straipsnio 4 dalis || -
 17 straipsnio 1 dalis || 5 straipsnio 4 dalis
 17 straipsnio 2 dalis || 26 straipsnio 1 dalis
 18 straipsnio 1 dalis || 5 straipsnio 3 dalis
 18 straipsnio 2 dalis || 6 straipsnio 6 dalis
 18 straipsnio 3 dalis || 5 straipsnio 2 dalis
 18 straipsnio 4 dalis || 6 straipsnio 4 dalis
 18 straipsnio 5 ir 6 dalys || 4 straipsnio 3 dalis, 6 straipsnio 7, 8 ir 9 dalys, 26 straipsnio 2 dalis
 19 straipsnio 1 dalies pirma pastraipa || 6 straipsnio 1 dalis
 19 straipsnio 1 dalies antra pastraipa || 6 straipsnio 5 dalis ir 7 straipsnis
 19 straipsnio 1 dalies trečia pastraipa || 8 straipsnio 1 dalies antra pastraipa
 19 straipsnio 2 dalis || 6 straipsnio 2 dalis
 19 straipsnio 3 dalis || 9 straipsnio 5 dalies a punktas
 19 straipsnio 4 dalis || 6 straipsnio 3 dalis
 19 straipsnio 5 dalis || 26 straipsnio 5 dalis ir 27 straipsnis
 20 straipsnio 1 dalis || 9 straipsnio 4 dalis ir 18 straipsnio 1 dalies b punktas
 20 straipsnio 2 dalis || 12 straipsnis
 21 straipsnis || 6 straipsnio 4 dalis ir 9 straipsnis
 22 straipsnio 1, 2 ir 3 dalys || 18 straipsnio 1 ir 2 dalys
 22 straipsnio 4 dalis || 17 straipsnis
 23 straipsnio 1 ir 2 dalys || 19 straipsnis
 23 straipsnio 3 dalis || 27 straipsnis
 24 straipsnio 1 ir 2 dalys || 20 straipsnis
 24 straipsnio 3 dalis || 19 straipsnio 1 dalis
 24 straipsnio 4 dalis || 18 straipsnio 2 dalis ir 19 straipsnio 2 dalis
 25 straipsnis || 22–24 straipsniai
 26 straipsnis || 21 straipsnis
 27 straipsnis || 13 straipsnis
 28 straipsnis || 14 straipsnis
 29 straipsnis || 15 straipsnis
 LEGISLATIVE FINANCIAL STATEMENT
 1. PASIŪLYMO (INICIATYVOS)
 STRUKTŪRA
 1.1. Pasiūlymo (iniciatyvos)
 pavadinimas
 1.2. Atitinkama (-os) politikos
 sritis (-ys) VGV / VGB sistemoje
 1.3. Pasiūlymo (iniciatyvos)
 pobūdis
 1.4. Tikslas (-ai)
 1.5. Pasiūlymo (iniciatyvos)
 pagrindas
 1.6. Trukmė ir finansinis
 poveikis
 1.7. Numatomas (-i) valdymo
 metodas (-ai)
 2. VALDYMO PRIEMONĖS
 2.1. Priežiūros ir
 atskaitomybės taisyklės
 2.2. Valdymo ir kontrolės
 sistema
 2.3. Sukčiavimo ir
 pažeidimų prevencijos priemonės
 3. NUMATOMAS PASIŪLYMO (INICIATYVOS)
 FINANSINIS POVEIKIS
 3.1. Atitinkama (-os)
 daugiametės finansinės programos išlaidų kategorija (-os) ir
 biudžeto išlaidų eilutė(-s)
 3.2. Numatomas poveikis išlaidoms
 3.2.1. Numatomo poveikio išlaidoms
 suvestinė
 3.2.2. Numatomas poveikis veiklos
 asignavimams
 3.2.3. Numatomas poveikis
 administracinio pobūdžio asignavimams
 3.2.4. Suderinamumas su dabartine
 daugiamete finansine programa
 3.2.5. Trečiųjų
 šalių finansinis įnašas
 3.3. Numatomas poveikis
 įplaukoms
 FINANSINĖ
 TEISĖS AKTO PASIŪLYMO PAŽYMA
 1. PASIŪLYMO (INICIATYVOS)
 STRUKTŪRA
 1.1. Pasiūlymo (iniciatyvos)
 pavadinimas
 Europos Parlamento ir Tarybos reglamento dėl gaminių rinkos priežiūros pasiūlymas
 1.2. Atitinkama (-os) politikos
 sritis (-ys) VGV / VGB sistemoje[42]
 2 antraštinė dalis – Įmonė – 02 03
 skyrius: Prekių vidaus rinka ir sektorių politika
 17 antraštinė dalis – Sveikata ir
 vartotojų apsauga – 17 02 skyrius: Vartotojų politika
 1.3. Pasiūlymo (iniciatyvos)
 pobūdis
 Pasiūlymas (iniciatyva) susijęs (-usi)
 su esamos priemonės galiojimo pratęsimu
 1.4. Tikslai
 1.4.1. Komisijos daugiametis
 (-čiai) strateginis (-iai) tikslas (-ai), kurio (-ių) siekiama šiuo
 pasiūlymu (šia iniciatyva)
 Prekių vidaus rinka ir sektorių
 politika: gerinti bendrosios rinkos veikimą ir pasiekti aukšto lygio
 vartotojų, kitų naudotojų ir kitokių viešųjų
 interesų apsaugą;
 Apsauga ir pilietybė – vartotojų politika.
 1.4.2. Konkretus (-ūs) tikslas
 (-ai) ir atitinkama VGV / VGB veikla
 Konkretus ENTR tikslas: reguliariai peržiūrėti galiojantį vidaus rinkos acquis
 ir prireikus siūlyti naujus norminius ar nenorminius veiksmus.
 Konkretus SANCO tikslas: užtikrinti ir didinti
 produktų saugą vykdant veiksmingą rinkos priežiūrą
 visoje Sąjungoje.
 1.4.3. Numatomas (-i) rezultatas
 (-ai) ir poveikis
 Nurodyti poveikį,
 kurį pasiūlymas (iniciatyva) turėtų turėti tiksliniams
 gavėjams (tikslinėms grupėms).
 Numatomas šios iniciatyvos rezultatas – gerinti Sąjungoje šiuo metu suskaidytą rinkos priežiūros teisinę sistemą. Šiuo pasiūlymu Reglamento (EB) Nr. 765/2008 ir Bendrosios produktų saugos direktyvos nuostatos, susijusios su rinkos priežiūra, turėtų būti įtrauktos į vieną atskirą teisės aktą, kuris reglamentuotų tiek suderintų, tiek nesuderintų Sąjungos teisės aktų sričių gaminius, nesvarbu, ar jie skirti vartotojams ar profesionaliesiems naudotojams, ar gali būti jų naudojami; Šis pasiūlymas turės poveikį ekonominės veiklos vykdytojams ir nacionalinėms institucijoms, kurie bus geriau informuoti apie savo prievoles imtis rinkos priežiūros veiksmų. Pasiūlymu, kuris leis veiksmingiau prižiūrėti su gaminiais susijusių reikalavimų laikymąsi, bus sustiprinta gaminių vartotojų ir kitų naudotojų apsauga.
 1.4.4. Rezultatų ir poveikio
 rodikliai
 Nurodyti
 pasiūlymo (iniciatyvos) įgyvendinimo stebėjimo rodiklius.
 -
 pranešimų apie nesaugius gaminius GRAS-RAPEX informacijos sistemoje
 skaičius,
 -
 pranešimų RAPEX sistemoje, sukėlusių bent vieną
 atsakomąjį (kitų valstybių narių) veiksmą,
 procentas,
 -
 atsakomųjų veiksmų ir pranešimų apie įvykį
 santykis (didelė rizika),
 -
 duomenų, kuriais pasikeista bendrojoje informacijos rėmimo sistemoje
 ICSMS, apimtis ir kokybė,
 -
 bendrų rinkos priežiūros veiksmų skaičius ir rezultatai,
 -
 dalijimasis darbais ir ištekliais,
 -
 gaminių saugos reikalavimų vykdymo užtikrinimo rodikliai (biudžetas,
 patikros, laboratoriniai tyrimai, taikytos priemonės ir t. t.).
 1.5. Pasiūlymo pagrindas
 1.5.1. Trumpalaikiai arba ilgalaikiai
 poreikiai
 Bendrasis
 tikslas, kurio siekiama šia iniciatyva, – sumažinti nesaugių ar
 reikalavimų neatitinkančių gaminių skaičių ir
 taip pagerinti bendrosios rinkos veikimą ir užtikrinti aukštą
 vartotojų ir kitų naudotojų bei kitų viešųjų interesų
 apsaugos lygį.
 1.5.2. Papildoma ES dalyvavimo nauda
 Nors
 veikia Europos bendroji rinka, už gaminių saugos reikalavimų vykdymo
 užtikrinimą atsakingos valstybės narės. Kadangi valstybėse
 narėse rinkos priežiūra organizuota nevienodai, o nacionalinės
 rinkos priežiūros institucijos tarpusavyje susijusios, kyla problemų.
 ES turi teisę pagal SESV 114 straipsnį imtis veiksmų, kad
 užtikrintų tinkamą vartotojų gaminių bendrosios rinkos
 veikimą ir padidintų tarpvalstybinės rinkos priežiūros
 veiksmingumą. Teisę imtis veiksmų papildo SESV 169 straipsnio 1
 dalis. Joje numatyta, kad siekdama remti vartotojų interesus ir užtikrinti
 vartotojų aukšto lygio apsaugą, Sąjunga, be kita ko, padeda
 užtikrinti vartotojų sveikatą, saugą ir ekonominius interesus.
 Tačiau siekiant laikytis subsidiarumo principo šis pasiūlymas nedaro
 įtakos valstybių narių kompetencijai imtis procedūrų
 ir veiksmų dėl konkrečių riziką keliančių
 gaminių.
 1.5.3. Panašios patirties išvados
 ES
 veikia bendroji rinka, o laisvas prekių judėjimas yra labiausiai
 išvystyta ir geriausiai įtvirtinta iš keturių pagrindinių vidaus
 rinką kuriančių laisvių, tačiau dar ne viskas
 pasiekta. Prekiautojai, nesilaikantys įstatymų ir tiekiantys rinkai
 riziką keliančius gaminius, gali kelti pavojų visuomenės
 sveikatai ir saugai darbe, vartotojų apsaugai, aplinkos apsaugai ir
 kitiems viešiesiems interesams. Visas šias problemas turėtų
 padėti išspręsti rinkos priežiūra. Tačiau rinkos
 priežiūra nebėra priderinta prie Sąjungos reglamentavimo
 sistemos naujovių. Ji turi būti vykdoma labai koordinuotai ir taip,
 kad būtų greitai reaguojama visoje ES. Iš tiesų
 įgyvendinant Bendrąją produktų saugos direktyvą ir
 Reglamentą (EB) Nr. 765/2008 pasiekta pažangos, bet rinkos
 priežiūros taisyklių pasklidimas po įvairius ES teisės
 aktus (Bendrąją produktų saugos direktyvą, Reglamentą
 (EB) Nr. 765/2008 ir daug konkrečius sektorius
 reglamentuojančių direktyvų) sukėlė ir ekonominės
 veiklos vykdytojų, ir nacionalinių institucijų sumaištį bei
 sumažino rinkos priežiūros veiksmų veiksmingumą Sąjungoje.
 Todėl vieno atskiro rinkos priežiūros reglamento pasiūlymas
 padės iš esmės spręsti šias problemas.
 1.5.4. Suderinamumas ir galima
 sąveika su kitomis atitinkamomis priemonėmis
 Ši
 iniciatyva visiškai atitinka laisvo prekių judėjimo acquis,
 konkrečiai 2009 m. birželio 18 d. Europos Parlamento ir Tarybos
 direktyvą 2009/48/EB dėl žaislų saugos, 2011 m. birželio 8 d.
 Europos Parlamento ir Tarybos direktyvą 2011/65/ES dėl tam tikrų
 pavojingų medžiagų naudojimo elektros ir elektroninėje
 įrangoje apribojimo, 2003 m. sausio 27 d. Europos Parlamento ir
 Tarybos direktyvą 2002/96/EB dėl elektros ir elektroninės
 įrangos atliekų (EEĮA), 2012 m. liepos 4 d. Europos
 Parlamento ir Tarybos direktyvą 2012/19/ES dėl elektros ir
 elektroninės įrangos atliekų (EEĮA), 2006 m. gruodžio 12 d.
 Europos Parlamento ir Tarybos direktyvą 2006/95/EB dėl valstybių
 narių įstatymų, susijusių su elektrotechniniais gaminiais,
 skirtais naudoti tam tikrose įtampos ribose, suderinimo, 2009 m.
 lapkričio 30 d. Europos Parlamento ir Tarybos direktyvą 2009/142/EB,
 susijusią su dujas deginančiais prietaisais[43].
 Šis
 pasiūlymas taip pat atitinka pridedamą reglamento dėl vartojimo
 gaminių saugos pasiūlymą, pakeisiantį Direktyvą 2001/95/EB
 dėl bendrosios produktų saugos.
 Pasiūlymu
 sukuriama sektorių teisės aktais reglamentuojamų pranešimo apie
 nesaugius gaminius ir apsaugos priemones veiksmų sąveika; ateityje
 apie juos reikės pranešti tik vieną kartą naudojantis
 peržiūrėta RAPEX sistema.
 1.6. Trukmė ir finansinis
 poveikis
 Pasiūlymo (iniciatyvos) trukmė neribota
 1.7. Numatytas (-i) valdymo
 būdas (-ai)
 X Komisijos vykdomas tiesioginis centralizuotas
 valdymas
 X Netiesioginis centralizuotas valdymas,
 vykdymo užduotis perduodant:
 ·
 X: vykdomosioms įstaigoms
 ·
 ̈ Bendrijų įsteigtoms
 įstaigoms[44]
 ·
 ̈ nacionalinėms viešojo sektoriaus
 arba viešąsias paslaugas teikiančioms įstaigoms
 ̈ asmenims, atsakingiems už konkrečių veiksmų
 vykdymą pagal Europos Sąjungos sutarties V antraštinę dalį
 ir nurodytiems atitinkamame pagrindiniame teisės akte, apibrėžtame
 Finansinio reglamento 49 straipsnyje
 ̈ Pasidalijamasis valdymas kartu su valstybėmis narėmis
 ̈ Decentralizuotas valdymas kartu su trečiosiomis šalimis
 ̈ Jungtinis valdymas kartu su tarptautinėmis organizacijomis (nurodyti)
 Jei nurodomas daugiau
 kaip vienas valdymo būdas, išsamią informaciją pateikti šio
 punkto pastabų skiltyje.
 Pastabos
 Šiai
 iniciatyvai nereikia naujų biudžeto išteklių, ji bus finansuojama
 perskirstant esamus išteklius. Dalį veiklos valdys Sveikatos ir
 vartotojų reikalų vykdomoji agentūra (SVRVA). Pagal 2002 m.
 gruodžio 19 d. Tarybos reglamentą (EB) Nr. 58/2003,
 nustatantį vykdomųjų įstaigų, kurioms pavedamos tam
 tikros Bendrijos programų[45]
 valdymo užduotys, įstatus Komisija patikėjo[46]
 Sveikatos ir vartotojų reikalų vykdomajai agentūrai užduotį
 įgyvendinti 2007–2013 m. Bendrijos veiksmų programos
 vartotojų politikos srityje valdymo tikslus. Todėl Komisija gali
 nuspręsti patikėti Sveikatos ir vartotojų reikalų
 vykdomajai agentūrai užduotį įgyvendinti ir 2014–2020 m.
 Vartotojų programos tikslus; priėmus šią programą, ji taps
 teisiniu gaminių saugos srities viešųjų pirkimų ir
 dotacijų pagrindu. Numatomu programos perdavimu bus išplėstos
 užduotys, jau dabar perduotos vykdyti SVRVA.
 Be
 to, šiai iniciatyvai nereikia papildomų biudžeto išteklių su valdymu,
 priežiūra ir abiejų IT sistemų, t. y. GRAS-RAPEX ir ICSMS,
 pritaikymo susijusioms išlaidoms padengti, atsižvelgiant į išlaidas, jau
 įtrauktas į GD SANCO ir GD ENTR daugiametei finansinei programai
 siūlomus 2014–2020 m. einamosios veiklos biudžetus.
 2. VALDYMO PRIEMONĖS
 2.1. Priežiūros ir
 atskaitomybės taisyklės
 Nurodyti dažnumą
 ir sąlygas.
 Būsimasis
 Europos rinkos priežiūros forumas (ERPF) taps diskusijų apie
 tinkamą būsimo reglamento nuostatų įgyvendinimą
 platforma.
 Galutinėje
 nuostatoje siūloma Komisijai po penkerių nuostatų galiojimo
 metų atlikti nuostatų įgyvendinimo įvertinimą ir
 pateikti ataskaitos projektą. Joje turėtų būti išryškintos
 galimos Reglamento problemos ir trūkumai; taip būtų pradėti
 tolesni veiksmai, įskaitant galimą dalinio pakeitimo
 pasiūlymą, kuriais siekiama tobulinti rinkos priežiūros
 sistemą.
 2.2. Valdymo ir kontrolės
 sistema
 2.2.1. Nustatyta rizika
 Rizika,
 susijusi su tinkamu sistemos RAPEX veikimu (pvz. pranešimų apie
 įvykius pagausėjimas nukreiptų dėmesį nuo tikrai
 pavojingų gaminių arba sumažintų pranešimų patikimumą;
 su IT susijusios problemos, kaip antai sistemos gedimai, konfidencialumo
 klausimai).
 Rizika,
 susijusi su ICSMS, daugiausia susijusi su IT problemomis, kaip antai galimi
 sistemos gedimai ir konfidencialumo klausimai.
 2.2.2. Numatomas (-i) kontrolės
 metodas (-ai)
 Numatomi
 kontrolės metodai išdėstyti Finansiniame reglamente ir taikymo
 taisyklėse.
 2.3. Sukčiavimo ir
 pažeidimų prevencijos priemonės
 Nurodyti dabartines
 arba numatytas prevencijos ir apsaugos priemones.
 Komisija
 turi užtikrinti, kad įgyvendinant pagal Reglamentą (EB, Euratomas)
 Nr. 2988/95, Reglamentą (Euratomas, EB) Nr. 2185/96 ir
 Reglamentą (EB) Nr. 1073/1999 finansuojamus veiksmus būtų
 saugomi Sąjungos finansiniai interesai taikant prevencines priemones prieš
 sukčiavimą, korupciją ir bet kokią kitą
 neteisėtą veiklą, atliekant veiksmingus patikrinimus ir, jei
 nustatomi pažeidimai, išieškant neteisingai išmokėtas sumas ir, kai
 tikslinga, taikant veiksmingas, proporcingas ir atgrasomas sankcijas. Be to,
 kad bus taikomi visi teisės aktais nustatyti kontrolės mechanizmai,
 kompetentingos Komisijos tarnybos sukurs kovos su sukčiavimu
 strategiją, derančią su nauja Komisijos kovos su sukčiavimu
 strategija (CAFS, priimta 2011 m. birželio 24 d.) siekiant, inter
 alia, užtikrinti, kad kovai su sukčiavimu skirtos vidaus
 priemonės visiškai atitiktų CAFS ir kad sukčiavimo rizikos
 valdymo metodai padės nustatyti sukčiavimo rizikos sritis bei leis
 tinkamai į jas reaguoti. Kur reikia, bus sukurtos ryšių palaikymo
 grupės ir tinkamos IT priemonės, skirtos analizuoti su vartotojų
 programa susijusius sukčiavimo atvejus. Bus įgyvendinamos
 konkrečios priemonės, kaip antai:
 ·
 sprendimuose, susitarimuose ir sutartyse,
 sudaromose įgyvendinant vartotojų programą, Komisijai, Audito
 Rūmams ir OLAF bus aiškiai suteikiami įgaliojimai atlikti
 auditą, patikrinimus vietoje ir inspektavimą;
 ·
 kai atliekamas konkurso paraiškų ir
 pasiūlymų vertinimas, pareiškėjai ir konkurso dalyviai bus
 tikrinami remiantis paskelbtais atmetimo kriterijais ir deklaracijomis, taikant
 Išankstinio perspėjimo sistemą (angl. EWS);
 ·
 išlaidų tinkamumą finansuoti
 reglamentuojančios taisyklės bus supaprastintos pagal Finansinio
 reglamento nuostatas;
 ·
 visiems darbuotojams, susijusiems su
 sutarčių valdymu, o taip pat auditoriams ir tikrintojams, vietoje
 tikrinantiems naudos gavėjų deklaracijas, bus reguliariai rengiami
 sukčiavimo ir pažeidimų nustatymo mokymai.
 3. NUMATOMAS PASIŪLYMO (INICIATYVOS)
 FINANSINIS POVEIKIS
 3.1. Atitinkama (-os)
 daugiametės finansinės programos išlaidų kategorija (-os) ir
 biudžeto išlaidų eilutė(-s)
 Dabartinės biudžeto išlaidų eilutės
 Daugiametės finansinės programos
 išlaidų kategorijas ir biudžeto eilutes nurodyti eilės tvarka.
 Daugiametės finansinės programos išlaidų kategorija || Biudžeto eilutė || Išlaidų rūšis || Įnašas
 Numeris [Aprašymas....................................] || DA / NDA ([47]) || ELPA[48] šalių || šalių kandidačių[49] || trečiųjų šalių || pagal Finansinio reglamento 18 straipsnio 1 dalies aa punktą
 Nr. 1 Prekių vidaus rinka ir sektorių politika || 02.03.01. || DA || TAIP || NE || NE || NE
 Nr. 3 Saugumas ir pilietybė || 17.01.04.01 2014–2020 m. Vartotojų programos administravimui skirtos išlaidos || NDA || TAIP || NE || NE || NE
 Prašomos sukurti naujos biudžeto eilutės
 Daugiametės
 finansinės programos išlaidų kategorijas ir biudžeto eilutes nurodyti
 eilės tvarka.
 Daugiametės finansinės programos išlaidų kategorija || Biudžeto eilutė || Išlaidų rūšis || Įnašas
 Numeris [Išlaidų kategorija..............................] || DA / NDA || ELPA šalių || šalių kandidačių || trečiųjų šalių || pagal Finansinio reglamento 18 straipsnio 1 dalies aa punktą
 Nr. 3 Saugumas ir pilietybė || 17 02 01 2014–2020 m. Vartotojų programa || DA || TAIP || TAIP || NE || NE
 3.2. Numatomas poveikis išlaidoms
 3.2.1. Numatomo poveikio išlaidoms
 suvestinė[50]
 mln. EUR (tūkstantųjų tikslumu)
 Daugiametės finansinės programos išlaidų kategorija: || 1 || Prekių vidaus rinka ir sektorių politika
 ENTR GD || || || 2015 || 2016 || 2017 || 2018 || 2019 || 2020 || IŠ VISO
  Veiklos asignavimai || || || || || || ||
 Biudžeto eilutės numeris 02.03.01 || Įsipareigojimai || (1) || 1,300 || 1,300 || 1,300 || 1,300 || 1,300 || 1,300 || 7,800
 Mokėjimai || (2) || 1,300 || 1,300 || 1,300 || 1,300 || 1,300 || 1,300 || 7,800
 Administracinio pobūdžio asignavimai, finansuojami konkrečių programų rinkinio lėšomis[51] || 0 || 0 || 0 || 0 || 0 || 0 || 0
 Biudžeto eilutės numeris || Įsipareigojimai || ≥ 1a || 0 || 0 || 0 || 0 || 0 || 0 || 0
 Mokėjimai || ≥ 2a || 0 || 0 || 0 || 0 || 0 || 0 || 0
 || || || || || || ||
 IŠ VISO asignavimų ENTR GD || Įsipareigojimai || 1+1a || 1,300 || 1,300 || 1,300 || 1,300 || 1,300 || 1,300 || 7,800
 Mokėjimai || 1+1a || 1,300 || 1,300 || 1,300 || 1,300 || 1,300 || 1,300 || 7,800
  IŠ VISO veiklos asignavimų || Įsipareigojimai || (3) || 1,300 || 1,300 || 1,300 || 1,300 || 1,300 || 1,300 || 7,800
 Mokėjimai || (4) || 1,300 || 1,300 || 1,300 || 1,300 || 1,300 || 1,300 || 7,800
  IŠ VISO administracinio pobūdžio asignavimų, finansuojamų konkrečių programų rinkinio lėšomis || (5) || 0 || 0 || 0 || 0 || 0 || 0 || 0
 IŠ VISO asignavimų pagal daugiametės finansinės programos išlaidų 2 kategoriją || Įsipareigojimai || =3+ 5 || 1,300 || 1,300 || 1,300 || 1,300 || 1,300 || 1,300 || 7,800
 Mokėjimai || =4+ 5 || 1,300 || 1,300 || 1,300 || 1,300 || 1,300 || 1,300 || 7,800
 Daugiametės finansinės programos išlaidų kategorija: || 3 || Saugumas ir pilietybė
 SANCO GD || || || 2015 || 2016 || 2017 || 2018 || 2019 || 2020 || IŠ VISO
  Veiklos asignavimai || || || || || || ||
 Biudžeto eilutės numeris 17.02.01 || Įsipareigojimai || (1) || 3,000 || 3,060 || 3,121 || 3,184 || 3,247 || 3,312 || 18,924
 Mokėjimai || (2) || 1,500 || 3,030 || 3,091 || 3,152 || 3,215 || 4,936 || 18,924
 Administracinio pobūdžio asignavimai, finansuojami konkrečių veiklos programų paketo lėšomis[52] || || || || || || ||
 Biudžeto eilutės numeris 17.01.04.01 || Įsipareigojimai || ≥ 1a || 0,100 || 0,100 || 0,100 || 0,100 || 0,100 || 0,100 || 0,600
 Mokėjimai || ≥ 2a || 0,100 || 0,100 || 0,100 || 0,100 || 0,100 || 0,100 || 0,600
 || || || || || || || || ||
 IŠ VISO asignavimų SANCO GD || Įsipareigojimai || 1+1a || 3,100 || 3,160 || 3,221 || 3,284 || 3,347 || 3,412 || 19,524
 Mokėjimai || 1+1a || 1,600 || 3,130 || 3,191 || 3,252 || 3,315 || 5,036 || 19,524
  IŠ VISO veiklos asignavimų || Įsipareigojimai || (3) || 3,000 || 3,060 || 3,121 || 3,184 || 3,247 || 3,312 || 18,924
 Mokėjimai || (4) || 1,500 || 3,030 || 3,091 || 3,152 || 3,215 || 4,936 || 18,924
 IŠ VISO administracinio pobūdžio asignavimų, finansuojamų konkrečių programų rinkinio lėšomis || (5) || 0,100 || 0,100 || 0,100 || 0,100 || 0,100 || 0,100 || 0,600
 IŠ VISO asignavimų pagal daugiametės finansinės programos išlaidų 3 kategoriją || Įsipareigojimai || =3+ 5 || 3,100 || 3,160 || 3,221 || 3,284 || 3,347 || 3,412 || 19,524
 Mokėjimai || =4+ 5 || 1,600 || 3,130 || 3,191 || 3,252 || 3,315 || 5,036 || 19,524
 Jei pasiūlymas (iniciatyva) daro poveikį
 kelioms išlaidų kategorijoms:
  IŠ VISO veiklos asignavimų || Įsipareigojimai || (6) || 4,300 || 4,360 || 4,421 || 4,484 || 4,547 || 4,612 || 26,724
 Mokėjimai || (7) || 2,800 || 4,330 || 4,391 || 4,452 || 4,515 || 6,236 || 26,724
  IŠ VISO administracinio pobūdžio asignavimų, finansuojamų konkrečių programų rinkinio lėšomis || (8) || 0,100 || 0,100 || 0,100 || 0,100 || 0,100 || 0,100 || 0,600
 IŠ VISO asignavimų pagal daugiametės finansinės programos išlaidų 1–4 kategoriją (Orientacinė suma) || Įsipareigojimai || =6+ 8 || 4,400 || 4,460 || 4,521 || 4,584 || 4,647 || 4,712 || 27,324
 Mokėjimai || =7+ 8 || 2,900 || 4,430 || 4,491 || 4,552 || 4,615 || 6,336 || 27,324
 Daugiametės finansinės programos išlaidų kategorija: || 5 || „Administracinės išlaidos
 mln. EUR (tūkstantųjų tikslumu)
 || || || 2015 || 2016 || 2017 || 2018 || 2019 || 2020 || IŠ VISO
 ENTR GD || || ||
  Žmogiškieji ištekliai || 0,786 || 0,786 || 0,786 || 0,786 || 0,786 || 0,786 || 4,716
  Kitos administracinės išlaidos || 0,079 || 0,079 || 0,079 || 0,079 || 0,079 || 0,079 || 0,474
 SANCO GD || || || || || || ||
  Žmogiškieji ištekliai || 1,048 || 1,048 || 1,048 || 1,048 || 1,048 || 1,048 || 6,288
  Kitos administracinės išlaidos (misijos, susirinkimai) || 0,079 || 0,079 || 0,079 || 0,079 || 0,079 || 0,079 || 0,474
 IŠ VISO || Asignavimai || 1,992 || 1,992 || 1,992 || 1,992 || 1,992 || 1,992 || 11,952
 IŠ VISO asignavimų pagal daugiametės finansinės programos išlaidų 5 kategoriją || Iš viso įsipareigojimų = Iš viso mokėjimų) || 1,992 || 1,992 || 1,992 || 1,992 || 1,992 || 1,992 || 11,952
 mln. EUR (tūkstantųjų tikslumu)
 || || || 2015 || 2016 || 2017 || 2018 || 2019 || 2020 || IŠ VISO
 IŠ VISO asignavimų pagal daugiametės finansinės programos išlaidų 1–5 kategoriją || Įsipareigojimai || 6,392 || 6,452 || 6,513 || 6,576 || 6,639 || 6,704 || 39,276
 Mokėjimai || 4,892 || 6,422 || 6,483 || 6,544 || 6,607 || 8,328 || 39,276
 3.2.2. Numatomas poveikis veiklos
 asignavimams
 Pasiūlymui (iniciatyvai) įgyvendinti
 veiklos asignavimai naudojami taip:
 Įsipareigojimų asignavimai mln. EUR
 dabartinėmis kainomis (tūkstantųjų tikslumu)
 Nurodyti tikslus ir rezultatus ò || || || 2015 || 2016 || 2017 || 2018 || 2019 || 2020 || IŠ VISO
 ||
 Rezultato rūšis[53] || Vidutinės rezultato išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Rezultatų skaičius || Išlaidos || Bendras rezultatų skaičius || Iš viso išlaidų
 Konkretus tikslas[54] Reguliariai peržiūrėti galiojantį vidaus rinkos acquis ir prireikus siūlyti naujus norminius ar nenorminius veiksmus. || || || || || || || || || || || || || || ||
 Gairės ir lyginamoji veikla || || 0.050 || 1 || 0.050 || 1 || 0.050 || 1 || 0.050 || 1 || 0.050 || 1 || 0.050 || 1 || 0,050 || 6 || 0.300 ||
 Techninė ir administracinė pagalba || || 0.600 || 1 || 0.600 || 1 || 0.600 || 1 || 0.600 || 1 || 0.600 || 1 || 0.600 || 1 || 0,600 || 6 || 3.600 ||
 Europos rinkos priežiūros politikos skatinimas || || 0.050 || 1 || 0.050 || 1 || 0.050 || 1 || 0.050 || 1 || 0.050 || 1 || 0.050 || 1 || 0.050 || 6 || 0.300
 Bendradarbiavimas su trečiosiomis šalimis || || 0.100 || 1 || 0.100 || 1 || 0.100 || 1 || 0.100 || 1 || 0.100 || 1 || 0.100 || 1 || 0.100 || 6 || 0.600
 Parama rinkos priežiūros institucijoms (įskaitant ICSMS) || || 0.500 || 2 || 0.500 || 2 || 0.500 || 2 || 0.500 || 2 || 0.500 || 2 || 0.500 || 2 || 0.500 || 12 || 3.000
 1 ENTR konkretaus tikslo tarpinė suma || 6 || 1.300 || 6 || 1.300 || 6 || 1.300 || 6 || 1.300 || 6 || 1.300 || 6 || 1.300 || 36 || 7.800
 KONKRETUS TIKSLAS SANCO || || || || || || || || || || || || || ||
 Rezultatas || || || || || || || || || || || || || || || ||
 Rinkos priežiūros ir jos vykdymo užtikrinimo veiksmai(bendri veiksmai, pareigūnų mainai, rinkos priežiūros forumo sekretoriato finansavimas) || || 2,357 || 3 || 2,242 || 3 || 2,287 || 3 || 2,333 || 3 || 2,380 || 3 || 2,427 || 3 || 2,425 || 18 || 14,144
 Tolesnis RAPEX (ypač IT sistemų) vystymas ir valdymas || || 0,797 || 1 || 0,758 || 1 || 0,773 || 1 || 0,788 || 1 || 0,804 || 1 || 0,820 || 1 || 0,837 || 6 || 4,780
 || || || || || || || || || || || || || || || ||
 1 SANCO konkretaus tikslo tarpinė suma || 4 || 3,000 || 4 || 3,060 || 4 || 3,121 || 4 || 3,184 || 4 || 3,247 || 4 || 3,312 || 24 || 18,924
 IŠ VISO IŠLAIDŲ || || 4,300 || || 4,360 || || 4,421 || || 4,484 || || 4,547 || || 4,612 || || 26,724
 3.2.3. Numatomas poveikis administracinio
 pobūdžio asignavimams
 3.2.3.1. Suvestinė
 Pasiūlymui (iniciatyvai) įgyvendinti
 administraciniai asignavimai naudojami taip:
 mln. EUR
 (tūkstantųjų tikslumu)
 || 2015 || 2016 || 2017 || 2018 || 2019 || 2020 || IŠ VISO
 Daugiametės finansinės programos KATEGORIJA || || || || || || ||
 ENTR žmogiškieji ištekliai || 0,786 || 0,786 || 0,786 || 0,786 || 0,786 || 0,786 || 4,716
 SANCO žmogiškieji ištekliai (vidutinės išlaidos FTE: 131 000 €) || 1,048 || 1,048 || 1,048 || 1,048 || 1,048 || 1,048 || 6,288
 Kitos ENTR administracinės išlaidos || 0,079 || 0,079 || 0,079 || 0,079 || 0,079 || 0,079 || 0,474
 Kitos SANCO administracinės išlaidos || 0,079 || 0,079 || 0,079 || 0,079 || 0,079 || 0,079 || 0,474
 Daugiametės finansinės programos 5 išlaidų KATEGORIJOS tarpinė suma || 1,992 || 1,992 || 1,992 || 1,992 || 1,992 || 1,992 || 11,952
 Neįtraukta į daugiametės finansinės programos 5 IŠLAIDŲ KATEGORIJĄ[55] || || || || || || ||
 Žmogiškieji ištekliai || 0 || 0 || 0 || 0 || 0 || 0 ||
 Kitos SANCO administracinio pobūdžio išlaidos || 0,100 || 0,100 || 0,100 || 0,100 || 0,100 || 0,100 || 0,600
 Neįtraukta į daugiametės finansinės programos 5 IŠLAIDŲ KATEGORIJOS tarpinę sumą || 0,100 || 0,100 || 0,100 || 0,100 || 0,100 || 0,100 || 0,600
 IŠ VISO || 2,092 || 2,092 || 2,092 || 2,092 || 2,092 || 2,092 || 12,552
 3.2.3.2. Numatomi žmogiškųjų
 išteklių poreikiai
 Pasiūlymui (iniciatyvai) įgyvendinti
 žmogiškieji ištekliai naudojami taip:
 mln. EUR (tūkstantųjų tikslumu)
 || 2015 || 2016 || 2017 || 2018 || 2019 || 2020
 ENTR – 01 01 01 (Komisijos būstinė ir atstovybės) || 0,786 || 0,786 || 0,786 || 0,786 || 0,786 || 0,786
 SANCO – 01 01 01 (Komisijos būstinė ir atstovybės), (Vidutinės išlaidos FTE: 131 000 €) || 1,048 || 1,048 || 1,048 || 1,048 || 1,048 || 1,048
 XX 01 01 02 (Delegacijos) || 0 || 0 || 0 || 0 || 0 || 0
 XX 01 05 01 (Netiesioginiai moksliniai tyrimai) || 0 || 0 || 0 || 0 || 0 || 0
 10 01 05 01 (Tiesioginiai moksliniai tyrimai) || 0 || 0 || 0 || 0 || 0 || 0
 XX 01 02 01 (CA, INT, SNE finansuojami iš bendrojo biudžeto) || 0 || 0 || 0 || 0 || 0 || 0
 XX 01 02 02 (CA, INT, JED, LA ir SNE delegacijose) || 0 || 0 || 0 || 0 || 0 || 0
 XX 01 04 yy[56] || būstinėje[57] || 0 || 0 || 0 || 0 || 0 || 0
 delegacijose || 0 || 0 || 0 || 0 || 0 || 0
 XX 01 05 02 (CA, INT, SNE — netiesioginiai moksliniai tyrimai) || 0 || 0 || 0 || 0 || 0 || 0
 10 01 05 02 (CA, INT, SNE — tiesioginiai moksliniai tyrimai) || 0 || 0 || 0 || 0 || 0 || 0
 Kitos biudžeto eilutės (nurodyti) || 0 || 0 || 0 || 0 || 0 || 0
 IŠ VISO (ENTR, SANCO) || 1,834 || 1,834 || 1,834 || 1,834 || 1,834 || 1,834
 XX yra atitinkama
 politikos sritis arba biudžeto antraštinė dalis.
 Žmogiškųjų išteklių poreikiai bus
 tenkinami panaudojant GD darbuotojus, jau paskirtus priemonei valdyti ir (arba)
 perskirstytus generaliniame direktorate, ir prireikus finansuojami iš
 papildomų lėšų, kurios atsakingam GD gali būti skiriamos
 pagal metinę asignavimų skyrimo procedūrą ir atsižvelgiant
 į biudžeto apribojimus. Reikalingi ištekliai nurodyti neatsižvelgiant
 į užduotis, kurias atliks vykdomoji agentūra. Dėl pasiūlymo
 nebus didinami vykdomajai agentūrai jau paskirti ištekliai.
 Vykdytinų
 užduočių aprašymas:
 Pareigūnai ir laikinieji darbuotojai || Administratoriai: užtikrina tinkamą ES rinkos priežiūros politikos priemonių įgyvendinimą, stebi ir teikia ataskaitas; padeda kurti priemones ir atlieka valstybių narių rinkos priežiūros reglamento vykdymo užtikrinimo lyginamąją analizę; prisideda prie sistemos RAPEX veikimo, įskaitant pranešimų apie įvykį ir reakcijų vertinimą; valdo ir tobulina ICSMS platformą ir atitinkamas gaires; seka rinkos priežiūros srities politikos raidą ir valstybių narių keitimąsi informacija; dalyvauja su rinkos priežiūra susijusiose ekspertų grupėse, jose atstovauja Komisijai; kuria naujas veiklos formas ar plėtoja esamas, apmąsto veiklos koncepciją; tobulina ir užtikrina valstybių narių rinkos priežiūros koordinavimą ir bendrus veiksmus; prisideda vystant, priimant ir vėliau įgyvendinant peržiūrėtas RAPEX gaires ir peržiūrėtas rizikos vertinimo gaires. Asistentai: kaip RAPEX vidaus komandos nariai teikia administracinę pagalbą RAPEX veikimui; įspėja apie galimus pranešimų apie įvykį nesutapimus ar dubliavimąsi, teikia pagalbą RAPEX kontaktinių centrų susitikimuose; tais atvejais, jei oficialiai nepaklūstama RAPEX pranešimui apie įvykį, prižiūrimi atsakingo administratoriaus padeda sekti tolesnę įvykių eigą; padeda rengti savaitines patvirtintų pranešimų ataskaitas; naudodamiesi sistema Poetry koordinuoja ir pateikia vertimo užsakymus; padeda įdiegti vidaus kontrolės standartus ir jų laikytis, visų pirma užtikrina RAPEX įspėjimo grupės koordinatoriaus ir vadovo veiklos tęstinumą, kilus jiems svarbiems klausimams; koordinuoja pranešimų patvirtinimo ir RAPEX atsakymų informaciją ir dokumentų valdymą; analizuoja ir valdo su sistema RAPEX susijusius statistikos duomenis; analizuoja su GRAS RAPEX valdymu susijusias vidaus procedūras ir padeda rengti atitinkamus vartotojų vadovus.
 Išorės personalas ||
 3.2.4. Suderinamumas su dabartine
 daugiamete finansine programa
 Pasiūlymas suderinamas su Komisijos
 pasiūlyta 2014–2020 m. daugiamete finansine programa.
 3.2.5. Trečiųjų
 šalių įnašai
 Pasiūlyme nenumatyta bendro su
 trečiosiomis šalimis finansavimo.
 3.3. Numatomas poveikis
 įplaukoms
 Pasiūlymas neturi finansinio poveikio
 įplaukoms.
 [1] Derinimo
 taisyklėmis siekiama užtikrinti laisvą gaminių
 judėjimą ir aukštu lygiu apsaugoti viešąjį interesą,
 kuriuo valstybės narės kitaip galėtų remtis gaminių
 prekybos apribojimams pateisinti.
 [2] Pagal
 tarptautinius ES susitarimus su ELPA Šalimis ir Turkija.
 [3] OL L 11, 2002 1 15, p. 4.
 [4] OL L 218, 2008 8 13, p. 30.
 [5] COM(2011) 206 galutinis.
 [6] COM(2012) 573 final.
 [7] OL C , ,
 p. .
 [8] OL L 218,
 2008 8 13, p. 30.
 [9] OL L 11, 2002
 1 15, p. 4.
 [10] 2010/2085(INI).
 [11] OL L 165, 2004
 4 30, p. 1.
 [12] OL L 165, 2010
 6 30, p.1.
 [13] OL L 218, 2008
 8 13, p. 82.
 [14] OL L 145, 2001
 5 31, p. 43.
 [15] OL L 281, 1995
 11 23, p. 31.
 [16] OL L 8, 2001
 1 12, p. 1.
 [17] OL L 298, 2012
 10 26, p. 1.
 [18] OL L 55, 2011
 2 28, p. 11.
 [19] OL L 399, 1989
 12 30, p. 18.
 [20] OL L 121, 1993
 5 15, p. 20.
 [21] OL L 100, 1994
 4 19, p. 1.
 [22] OL L 164, 1994
 6 30, p. 15.
 [23] OL L 213, 1995
 9 7, p. 1.
 [24] OL L 181, 1997
 7 9, p. 1.
 [25] OL L 91, 1999
 4 7, p. 10.
 [26] OL L 106, 2000
 5 3, p. 21.
 [27] OL L 162, 2000
 7 3, p. 1.
 [28] OL L 390, 2004
 12 31, p. 24.
 [29] OL L 157, 2006
 6 9, p. 24.
 [30] OL L 374, 2006
 12 27, p. 10.
 [31] OL L 154, 2007
 6 14, p. 1.
 [32] OL L 191, 2008
 7 18, p. 1.
 [33] OL L 170, 2009
 6 30, p. 1.
 [34] OL L 264, 2009
 10 8, p. 12.
 [35] OL L 330, 2009
 12 16, p. 10.
 [36] OL L 174, 2011
 7 1, p. 88.
 [37] OL L 88, 2011
 4 4, p. 5.
 [38] OL L 218, 2008
 8 13, p. 21.
 [39] OL L 302, 1992
 10 19, p. 1.
 [40] OL L 316, 2012
 11 14, p. 12.
 [41] OL L 292, 1996
 11 14, p. 2.
 [42] VBS –
 veikla grind ̨iamas valdymas, VGB – veikla grind ̨iamas biud ̨eto
 sudarymas.
 [43] Visas
 sektorių teisės aktų sąrašas pateikiamas šio reglamento
 priede.
 [44] Kaip
 nurodyta Finansinio reglamento 185 straipsnyje.
 [45] OL L 11, 2003
 1 16, p. 1.
 [46] 2008 m.
 rugsėjo 9 d. Komisijos sprendimas K (2008)4943.
 [47] DA –
 diferencijuotieji asignavimai / NDA – nediferencijuotieji asignavimai.
 [48] ELPA –
 Europos laisvosios prekybos asociacija.
 [49] Šalių
 kandidačių ir, kai taikoma, Vakarų Balkanų potencialių
 šalių kandidačių.
 [50] Suma
 priklauso nuo Komisijos pateikto naujos 2014–2020 m. daugiametės
 finansinės programos pasiūlymo rezultatų.
 [51] Techninė
 ir (arba) administracinė pagalba bei išlaidos ES programų ir (arba)
 veiksmų įgyvendinimui remti (buvusios BA eilutės),
 netiesioginiai moksliniai tyrimai, tiesioginiai moksliniai tyrimai.
 [52] Techninė
 ir (arba) administracinė pagalba bei išlaidos ES programų ir (arba)
 veiksmų įgyvendinimui remti (buvusios BA eilutės),
 netiesioginiai moksliniai tyrimai, tiesioginiai moksliniai tyrimai.
 [53] Rezultatai yra tiektini gaminiai ir paslaugos (pvz., kiek finansuota
 studentų mainų, kiek km kelių nutiesta ir t. t.)
 [54] Kaip
 apibūdinta 1.4.2 skirsnyje „Konkretus (-ūs) tikslas (-ai)...“
 [55] Techninė
 ir (arba) administracinė pagalba bei išlaidos ES programų ir (arba)
 veiksmų įgyvendinimui remti (buvusios BA eilutės),
 netiesioginiai moksliniai tyrimai, tiesioginiai moksliniai tyrimai.
 [56] Neviršijant
 viršutinės ribos, nustatytos išorės personalui, finansuojamam iš
 veiklos asignavimų (buvusių BA eilučių).
 [57] Būtina
 struktūriniams fondams, Europos žemės ūkio fondui kaimo
 plėtrai (EŽŪFKP) ir Europos žuvininkystės fondui (EŽF).